รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 8 สิงหาคม 2566
วันอังคารที่ 8 สิงหาคม 2566
08/08/2566
สรุปข่าวการประชุมคณะรัฐมนตรี 8 สิงหาคม 2566
พลเอก ประยุทธ์  จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ 8 สิงหาคม 2566 เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างกฎกระทรวงการอนุญาตโฆษณาเกี่ยวกับการบําบัดรักษา หรือการฟื้นฟูสมรรถภาพของผู้ติดยาเสพติด พ.ศ. ....
2.  เรื่อง  ร่างประกาศกระทรวงมหาดไทย เรื่อง การให้ใช้บังคับผังเมืองรวมจังหวัดชัยนาท พ.ศ. .... (แก้ไขเพิ่มเติมกฎกระทรวงให้ใช้บังคับผังเมืองรวมจังหวัดชัยนาท พ.ศ. 2560)
3.  เรื่อง  ร่างประกาศ เรื่อง หลักเกณฑ์และเงื่อนไขการแต่งตั้ง ประธานกรรมการ รองประธานกรรมการ และกรรมการ ในคณะกรรมการสอบสวนอุบัติเหตุและอุบัติการณ์ของอากาศยาน (กสอ.) พ.ศ. .... และการกําหนดค่าตอบแทน เบี้ยประชุม ค่าใช้จ่ายในการปฏิบัติหน้าที่และประโยชน์อย่างอื่นของ กสอ. และคณะอนุกรรมการ
4.  เรื่อง  ร่างกฎกระทรวงการขออนุญาตผลิต นําเข้า ส่งออก จําหน่าย หรือมีไว้ในครอบครอง คุณสมบัติของผู้ขออนุญาต การออกใบอนุญาต การออกใบแทนใบอนุญาต การต่ออายุใบอนุญาต การแก้ไขรายการในใบอนุญาต การดําเนินการของผู้รับอนุญาตเพื่อประโยชน์ในการควบคุม กํากับดูแล และการกําหนดอัตราค่าธรรมเนียมซึ่งวัตถุออกฤทธิ์ในประเภท 1 พ.ศ. ....
5.  เรื่อง  ร่างพระราชกฤษฎีกาเพิกถอนอุทยานแห่งชาติป่าฝั่งซ้ายลําโดมใหญ่ และป่าเขาพระวิหารบางส่วนในท้องที่ตําบลโซง อําเภอน้ํายืน จังหวัดอุบลราชธานี พ.ศ. .... (อุทยานแห่งชาติเขาพระวิหาร)
6.  เรื่อง  ร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... และร่างพระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... รวม 2 ฉบับ
7.  เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมจังหวัดสุราษฎร์ธานี พ.ศ. .... (แก้ไขเพิ่มเติมกฎกระทรวงให้ใช้บังคับผังเมืองรวมจังหวัดสุราษฎร์ธานี พ.ศ. 2560)
8.  เรื่อง  ร่างกฎกระทรวงค่ารักษาพยาบาลที่ให้นายจ้างจ่าย (ฉบับที่ ..) พ.ศ. ....
9.  เรื่อง  ร่างพระราชกฤษฎีกาให้มีการเลือกตั้งสมาชิกสภาผู้แทนราษฎร จังหวัดระยอง เขตเลือกตั้งที่ 3 แทนตําแหน่งที่ว่าง พ.ศ. ....
10.  เรื่อง  ร่างพระราชกฤษฎีกากําหนดพื้นที่ทดลองเพาะปลูกและสกัดสารสําคัญจากฝิ่น และกําหนดพื้นที่ทดลองเพาะปลูกและสกัดสารสําคัญจากพืชเห็ดขี้ควาย เพื่อประโยชน์ในการศึกษาวิจัย พ.ศ. ....
เศรษฐกิจ-สังคม
11.  เรื่อง  ผลการพิจารณารายงานการพิจารณาศึกษา เรื่อง ข้อเสนอแนะเชิงนโยบายในการแก้ไขปัญหากรณีนักบินไทยว่างงานและการส่งเสริมเพื่อสร้างโอกาสให้นักบินไทยสามารถไปทํางานต่างประเทศได้ ของคณะกรรมาธิการการแรงงาน วุฒิสภา
12.  เรื่อง  รายงานผลการพิจารณาตามข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. .... ของวุฒิสภา
13.  เรื่อง  รายงานภาวะเศรษฐกิจอุตสาหกรรมประจําเดือนพฤษภาคม 2566
14.  เรื่อง  ขอยกเว้นมติคณะรัฐมนตรีเพื่อดําเนินการจัดที่ดินเพื่อการอยู่อาศัยให้ชุมชน ในพื้นที่ป่าชายเลนประจําปีงบประมาณ พ.ศ. 2565
15.  เรื่อง  การกําหนดประโยชน์ตอบแทนสําหรับเบี้ยประชุมเป็นรายเดือนของคณะกรรมการการบินพลเรือน
16.  เรื่อง  ตัวชี้วัดขับเคลื่อนการบูรณาการร่วมกัน (Joint KPls) ประจําปีงบประมาณ พ.ศ. 2567
17.  เรื่อง  ขอรับการสนับสนุนงบประมาณรายจ่ายประจําปีงบประมาณ พ.ศ. 2566 งบกลาง รายการค่าใช้จ่ายในการบรรเทา แก้ไขปัญหา และเยียวยาผู้ที่ได้รับผลกระทบจากการระบาดของโรคติดเชื้อไวรัสโคโรนา 2019
18.  เรื่อง  แนวทางการบริหารจัดการการทํางานของคนต่างด้าวภายหลังวันที่ 31 กรกฎาคม 2566
ต่างประเทศ
19.  เรื่อง  การรับรองร่างแถลงการณ์ร่วมของการประชุมระดับอนุภูมิภาคว่าด้วยการต่อต้านการก่อการร้ายและความมั่นคงข้ามชาติ ครั้งที่ 4 และหลักการขั้นสูงสําหรับการปกป้องเด็กซึ่งมีความเกี่ยวข้องกับการก่อการร้ายหรือแนวคิดสุดโต่งที่นิยมความรุนแรงในอนุภูมิภาค
20.  เรื่อง สรุปผลการประชุมสุดยอดอาเซียน ครั้งที่ 42
21.  เรื่อง  ผลการประชุมระดับผู้นํา ครั้งที่ 15 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (IMT-GT)
22.  เรื่อง  ร่างแถลงการณ์ร่วมของการประชุมรัฐมนตรีพลังงานเอเปค ครั้งที่ 13
แต่งตั้ง
23.  เรื่อง  การเปลี่ยนโฆษกสํานักงบประมาณ (สงป.)
24.  เรื่อง  การแต่งตั้งกรรมการผู้ทรงคุณวุฒิในคณะกรรมการส่งเสริมกิจการฮัจย์แห่งประเทศไทย
25.  เรื่อง  การสรรหาบุคคลเพื่อเข้ารับการคัดเลือกเป็นกรรมการป้องกันและปราบปรามการทุจริตในภาครัฐ แทนตําแหน่งที่ว่าง
*********************
กฎหมาย
1. เรื่อง ร่างกฎกระทรวงการอนุญาตโฆษณาเกี่ยวกับการบําบัดรักษา หรือการฟื้นฟูสมรรถภาพของผู้ติดยาเสพติด พ.ศ. ....
คณะรัฐมนตรีมีมติอนุมัติในหลักการร่างกฎกระทรวงการอนุญาตโฆษณาเกี่ยวกับการบําบัดรักษา หรือการฟื้นฟูสมรรถภาพของผู้ติดยาเสพติด พ.ศ. .... ตามที่กระทรวงสาธารณสุข (สธ.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ร่างกฎกระทรวงที่ สธ. เสนอ เป็นการกําหนดหลักเกณฑ์ วิธีการ และเงื่อนไขการขออนุญาต การออกใบอนุญาตเกี่ยวกับการโฆษณาการบําบัดรักษา หรือการฟื้นฟูสมรรถภาพผู้ติดยาเสพติด และเงื่อนไขการโฆษณาตามใบอนุญาตเกี่ยวกับโฆษณาการบําบัดรักษา หรือการฟื้นฟูสมรรถภาพผู้ติดยาเสพติด รวมทั้งกําหนดค่าธรรมเนียมในการโฆษณาเกี่ยวกับการบําบัดรักษา หรือการฟื้นฟูสมรรถภาพผู้ติดยาเสพติดซึ่งไม่เกินอัตราค่าธรรมเนียมที่กฎหมายกําหนดไว้ ซึ่งที่ผ่านมาไม่มีการควบคุมกํากับการโฆษณาของสถานพยาบาลยาเสพติดและสถานฟื้นฟูสมรรถภาพผู้ติดยาเสพติด คงมีแต่การโฆษณาเกี่ยวกับสถานพยาบาลซึ่งจะถูกควบคุมโดยพระราชบัญญัติสถานพยาบาล พ.ศ. 2541 ทําให้ไม่สามารถกํากับดูแลให้เป็นไปตามเจตนารมณ์ของฎหมาย ดังนั้น ร่างกฎกระทรวงฉบับนี้จะทําให้มีหลักเกณฑ์และวิธีการที่ชัดเจนในการควบคุมและกํากับดูแลโฆษณาเกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติด เพื่อป้องกันการโฆษณาที่เป็นเท็จ รวมทั้งสร้างความเชื่อมั่นและความมั่นใจในการเข้ารับการบําบัดรักษาให้แก่ผู้ติดยาเสพติดตามเจตนารมณ์ของประมวลกฎหมายยาเสพติด โดยในการเรียกเก็บค่าธรรมเนียมในการโฆษณาเกี่ยวกับการบําบัดรักษา หรือการฟื้นฟูสมรรถภาพผู้ติดยาเสพติด รายได้จากการเก็บค่าธรรมเนียมดังกล่าวจะนําเข้าเป็นรายได้แผ่นดิน ซึ่งมีความสําคัญและเป็นประโยชน์ในการขับเคลื่อนประเทศและเศรษฐกิจไทย
สาระสําคัญของร่างกฎกระทรวง
1. กําหนดคํานิยามคําว่า “โฆษณา” หมายถึง การกระทําไม่ว่าโดยวิธีใด ๆ ให้ประชาชนเห็น ได้ยิน หรือทราบข้อความ ภาพ เสียง หรือเครื่องหมายที่ทําให้บุคคลทั่วไปสามารถเข้าใจความหมายได้ เพื่อประโยชน์ทางการค้า และ “ใบอนุญาต” หมายถึง ใบอนุญาตโฆษณาเกี่ยวกับการบําบัดรักษา หรือการฟื้นฟูสมรรถภาพ ผู้ติดยาเสพติด ให้มีความชัดเจนยิ่งขึ้น
2. กําหนดให้วิธีการการยื่นคําขอ การอนุญาต และการแจ้งดําเนินการโดยวิธีการทางอิเล็กทรอนิกส์ แต่หากกรณีที่ไม่สามารถดําเนินการได้ทําให้ไม่สามารถดําเนินการโดยวิธีการทางอิเล็กทรอนิกส์ได้ ให้ยื่นคําขอ ณ สํานักงานเลขานุการคณะกรรมการบําบัดรักษาและฟื้นฟูผู้ติดยาเสพติด กระทรวงสาธารณสุข หรือให้ยื่น ณ สํานักงานสาธารณสุขจังหวัดแห่งท้องที่ที่สถานพยาบาลยาเสพติด หรือสถานฟื้นฟูสมรรถภาพผู้ติดยาเสพติดนั้นตั้งอยู่
3. กําหนดให้สถานพยาบาลที่สามารถโฆษณาเกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติดจะต้องเป็นสถานพยาบาลที่ได้รับอนุญาตให้เป็นสถานพยาบาลยาเสพติดหรือสถานฟื้นฟูสมรรถภาพ ผู้ติดยาเสพติด
4. กําหนดเงื่อนไขในการโฆษณาเกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติด ได้แก่ การโฆษณาชื่อ ที่ตั้ง หรือกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติดการโฆษณาชื่อ คุณวุฒิ หรือความสามารถของผู้ประกอบวิชาชีพในสถานพยาบาลยาเสพติด หรือสถานฟื้นฟูสมรรถภาพผู้ติดยาเสพติด ตามกฎหมายว่าด้วยการประกอบวิชาชีพทางการแพทย์และสาธารณสุข การโฆษณาเกี่ยวกับยา ผลิตภัณฑ์สมุนไพร เครื่องมือแพทย์ หรือผลิตภัณฑ์อื่นที่ใช้เกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติด ตามกฎหมายที่เกี่ยวข้องกําหนด และการโฆษณาเกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติดตามหลักเกณฑ์ที่กําหนดไว้
5. กําหนดให้การแสดงชื่อหรือกิจการของสถานพยาบาลยาเสพติดหรือสถานฟื้นฟูสมรรถภาพผู้ติดยาเสพติด หรือคุณวุฒิหรือความสามารถของผู้ประกอบวิชาชีพในสถานพยาบาลยาเสพติด หรือสถานฟื้นฟูสมรรถภาพผู้ติดยาเสพติด ต้องแสดงไว้ ณ สถานพยาบาลยาเสพติดหรือสถานฟื้นฟูสมรรถภาพผู้ติดยาเสพติดให้สามารถกระทําได้โดยไม่ต้องยื่นคําขออนุญาต
6. กําหนดหลักเกณฑ์และเงื่อนไขในการอนุญาตให้โฆษณาเกี่ยวกับการบําบัดรักษาและการฟื้นฟูสมรรถภาพผู้ติดยาเสพติด เช่น การโฆษณาคุณวุฒิหรือความสามารถของผู้ประกอบวิชาชีพในสถานพยาบาลยาเสพติด หรือสถานฟื้นฟูสมรรถภาพผู้ติดยาเสพติด ต้องเป็นไปตามกฎหมายว่าด้วยการประกอบวิชาชีพนั้น การโฆษณาเกี่ยวกับยา ผลิตภัณฑ์สมุนไพร เครื่องมือแพทย์ หรือผลิตภัณฑ์อื่นที่ใช้เกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติดให้เป็นไปตามกฎหมายที่เกี่ยวข้องกําหนด และการโฆษณาต้องไม่แสดงข้อความที่ระบุกิจการของสถานพยาบาลยาเสพติด หรือสถานฟื้นฟูสมรรถภาพผู้ติดยาเสพติด คุณวุฒิหรือความสามารถของผู้ประกอบวิชาชีพ หรือการบําบัดรักษา หรือการฟื้นฟูสมรรถภาพอันเป็นเท็จ หรือโอ้อวดเกินความจริง หรือทําให้เข้าใจผิดว่าเป็นจริง หรือการใช้ข้อความอื่นใดที่มีความหมายในทํานองเดียวกัน
7. กําหนดรายละเอียดเกี่ยวกับเอกสารและหลักฐานในการยื่นคําขออนุญาต การขอรับใบอนุญาต และการขอออกใบแทนใบอนุญาตโฆษณาเกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติด
8. กําหนดค่าธรรมเนียมในการตรวจข้อความ ภาพและเสียงการโฆษณาเกี่ยวกับการบําบัดรักษาหรือการฟื้นฟูสมรรถภาพผู้ติดยาเสพติด ดังนี้
8.1 คําขอโฆษณาเนื้อหากระดาษขนาดเอสี่อักษรขนาดไม่ต่ํากว่า 16 พอยต์
8.1.1 จํานวนไม่เกิน 2 หน้า คําขอละ 1,000 บาท
8.1.2 จํานวนตั้งแต่ 3 หน้า แต่ไม่เกิน 4 หน้า คําขอละ 3,000 บาท
8.1.3 จํานวนตั้งแต่ 5 หน้า แต่ไม่เกิน 7 หน้า คําขอละ 5,000 บาท
8.1.4 จํานวนตั้งแต่ 8 หน้าขึ้นไป คําขอละ 7,000 บาท
8.2 คําขอโฆษณาสื่อโฆษณาที่เป็นภาพหรือเสียง
8.2.1 จํานวนไม่เกิน 20 วินาที คําขอละ 1,000 บาท
8.2.2 จํานวนตั้งแต่ 21 วินาที แต่ไม่เกิน 40 วินาที คําขอละ 3,000 บาท
8.2.3 จํานวนตั้งแต่ 41 วินาที แต่ไม่เกิน 60 วินาที คําขอละ 5,000 บาท
8.2.4 จํานวนตั้งแต่ 61 วินาทีขึ้นไป คําขอละ 7,000 บาท
8.3 คําขอรับใบแทนใบอนุญาต คําขอละ 300 บาท
2. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมจังหวัดชัยนาท พ.ศ. ....(แก้ไขเพิ่มเติมกฎกระทรวงให้ใช้บังคับผังเมืองรวมจังหวัดชัยนาท พ.ศ. 2560)
คณะรัฐมนตรีมีมติเห็นชอบร่างประกาศกระทรวงมหาดไทย เรื่อง การให้ใช้บังคับผังเมืองรวมจังหวัดชัยนาท พ.ศ. .... ตามที่กระทรวงมหาดไทย (มท.) เสนอ และให้ดําเนินการต่อไปได้ และให้กระทรวงมหาดไทยรับความเห็นของกระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงสาธารณสุข และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
สาระสําคัญของร่างประกาศ
เป็นการแก้ไขเพิ่มเติมกฎกระทรวงให้ใช้บังคับผังเมืองรวมจังหวัดชัยนาท พ.ศ. 2560 เพื่อแก้ไขเปลี่ยนแปลงการใช้ประโยชน์ที่ดินประเภทชนบทและเกษตรกรรม (สีเขียว) สําหรับการใช้ประโยชน์ที่ดินเพื่อกิจการอื่น บริเวณหมายเลข 3.4 หมายเลข 3.5 เฉพาะฝั่งตะวันตกของคลองส่งน้ําชลประทานทุ่งวัดสิงห์ หมายเลข 3.6 หมายเลข 3.7 หมายเลข 3.10 หมายเลข 3.15 หมายเลข 3.18 หมายเลข 3.19 เฉพาะฟากตะวันตกของทางหลวงชนบท ชน. 4054 และหมายเลข 3.20 โดยมีระยะห่างไม่น้อยกว่า 1,000 เมตร จากคลองส่งน้ําชลประทานทุ่งวัดสิงห์ คลองมะขามเฒ่า - อู่ทอง แนวเขตป่าสงวนแห่งชาติป่าเขาช่องลม และป่าเขาหลัก และแนวเขตป่าสงวนแห่งชาติป่าเขาราวเทียน ให้สามารถประกอบกิจการโรงงานในอาคารสูงหรืออาคารขนาดใหญ่ได้ และเพิ่มเติมการอนุญาตให้ที่ดินบริเวณหมายเลข 3.3 หมายเลข 3.8 และหมายเลข 3.9 สามารถประกอบกิจการโรงแรมได้ และเพิ่มเติมการอนุญาตให้ที่ดินบริเวณหมายเลข 3.4 หมายเลข 3.5 หมายเลข 3.6 หมายเลข 3.7 หมายเลข 3.10 หมายเลข 3.11 หมายเลข 3.13 หมายเลข 3.15 หมายเลข 3.16 หมายเลข 3.18 หมายเลข 3.19 หมายเลข 3.20 และหมายเลข 3.21 สามารถประกอบกิจการโรงแรมประเภท 1 และประเภท 2 ได้ โดยให้มีพื้นที่อาคารรวมกันทุกชั้นในหลังเดียวกันไม่เกิน 500 ตารางเมตร รวมทั้งแก้ไขข้อกําหนดการใช้ประโยชน์ที่ดินประเภทชนบทและเกษตรกรรม (สีเขียว) ให้สามารถประกอบกิจการโรงงานลําดับที่ 101 โรงงานปรับคุณภาพของเสียรวม (Central Waste Treatment Plant) เฉพาะโรงงานกําจัดมูลฝอย ซึ่งอยู่ภายใต้การควบคุมดูแลหรือได้รับอนุญาตให้ดําเนินการจากหน่วยงานของรัฐดําเนินการได้เพิ่มเติมในท้องที่หมู่ที่ 7 ตําบลหนองมะโมง อําเภอมะโมง จังหวัดชัยนาท และให้โรงงานบําบัดน้ําเสียรวมดําเนินการได้ และรวมถึงให้ยกเลิกความในหมายเหตุในโรงงานลําดับที่ 101 ตามประเภทหรือชนิดของโรงงานที่ห้ามประกอบกิจการท้ายกฎกระทรวงให้ใช้บังคับผังเมืองรวมจังหวัดชัยนาท พ.ศ. 2560 ในที่ดินประเภทชนบทและเกษตรกรรม และให้ใช้ความตามประเภทหรือชนิดของโรงงานที่ห้ามประกอบกิจการท้ายประกาศนี้แทน เพื่อส่งเสริมการท่องเที่ยวเชิงเกษตร ท่องเที่ยวเชิงนิเวศ ท่องเที่ยวเชิงสุขภาพ ท่องเที่ยวทางประวัติศาสตร์ ประเพณีวัฒนธรรม และวิถีชีวิตชุมชน สอดคล้องกับวิสัยทัศน์และยุทธศาสตร์การพัฒนาของจังหวัดที่กําหนดให้เป็น “ย่านท่องเที่ยวเพื่อการเรียนรู้ และวิถีชีวิตชุมชน” และมุ่งเพิ่มศักยภาพและความสามารถในการแข่งขันด้านอุตสาหกรรมด้วยการแปรรูปผลผลิตทางการเกษตรด้วยนวัตกรรมทางการเกษตรสมัยใหม่ รวมทั้งเพื่อเป็นประโยชน์สาธารณะและสุขอนามัยของประชากรในจังหวัดชัยนาท และดําเนินการรวบรวมน้ําเสียจากโรงงานอุตสาหกรรมในกลุ่มอุตสาหกรรมหรืออุตสาหกรรมที่อยู่ใกล้เคียงมาบําบัด เพื่อให้เป็นไปตามมาตรฐานก่อนนํากลับมาใช้ใหม่หรือปล่อยลงสู่แหล่งน้ําสาธารณะ ซึ่ง มท. ได้ดําเนินการตามขั้นตอนที่กําหนดไว้ในพระราชบัญญัติการผังเมือง พ.ศ. 2562 แล้ว และคณะกรรมการผังเมืองได้มีมติเห็นชอบด้วยแล้ว
3. เรื่อง ร่างประกาศ เรื่อง หลักเกณฑ์และเงื่อนไขการแต่งตั้ง ประธานกรรมการ รองประธานกรรมการ และกรรมการ ในคณะกรรมการสอบสวนอุบัติเหตุและอุบัติการณ์ของอากาศยาน (กสอ.) พ.ศ. .... และการกําหนดค่าตอบแทน เบี้ยประชุม ค่าใช้จ่ายในการปฏิบัติหน้าที่และประโยชน์อย่างอื่นของ กสอ. และคณะอนุกรรมการ
คณะรัฐมนตรีมีมติอนุมัติและเห็นชอบดังนี้
1. อนุมัติในหลักการร่างประกาศ เรื่อง หลักเกณฑ์และเงื่อนไขการแต่งตั้ง ประธานกรรมการ รองประธานกรรมการ และกรรมการ ในคณะกรรมการสอบสวนอุบัติเหตุและอุบัติการณ์ของอากาศยาน (กสอ.) พ.ศ. .... ตามที่กระทรวงคมนาคมเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาแล้วดําเนินการต่อไปได้
2. เห็นชอบการกําหนดค่าตอบแทน เบี้ยประชุม ค่าใช้จ่ายในการปฏิบัติหน้าที่ และประโยชน์ อย่างอื่นของคณะกรรมการสอบสวนอุบัติเหตุและอุบัติการณ์ของอากาศยาน และคณะอนุกรรมการ ตามที่กระทรวงคมนาคมเสนอ โดยกําหนดเพิ่มเติมให้หากเดือนใดไม่มีการประชุมหรือมีการประชุมแต่ไม่ได้เข้าร่วมประชุมให้งดจ่าย ตามความเห็นของกระทรวงการคลัง
3. ให้กระทรวงคมนาคมรับความเห็นของสํานักงบประมาณและสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
สาระสําคัญของร่างประกาศและการกําหนดค่าตอบแทน เบี้ยประชุม ค่าใช้จ่ายในการปฏิบัติหน้าที่ และประโยชน์อย่างอื่นของ กสอ. และคณะอนุกรรมการ
1. สาระสําคัญของร่างประกาศฯ
เป็นการกําหนดหลักเกณฑ์และเงื่อนไขการแต่งตั้งประธานกรรมการ รองประธานกรรมการ และกรรมการใน กสอ. ดังนี้
1.1 กําหนดให้รัฐมนตรีว่าการกระทรวงคมนาคมแต่งตั้งคณะกรรมการสรรหาคณะหนึ่ง จํานวนไม่เกิน 5 คน จากผู้ที่มีความรู้ ความเชี่ยวชาญหรือประสบการณ์ด้านการปฏิบัติการบิน ด้านวิศวกรรมอากาศยาน ด้านเวชศาสตร์การบิน ด้านการควบคุมการจราจรทางอากาศ ด้านกฎหมาย หรือด้านอื่นที่เกี่ยวกับการบินพลเรือนอันเป็นประโยชน์ต่อการปฏิบัติหน้าที่ของ กสอ. ทําหน้าที่ดําเนินการสรรหาบุคคลที่สมควรได้รับการเสนอชื่อเป็นประธานกรรมการ รองประธานกรรมการ และกรรมการ กสอ. (รวม 9 คน) เพื่อเสนอรัฐมนตรีว่าการกระทรวงคมนาคมแต่งตั้งโดยความเห็นชอบของคณะรัฐมนตรี
1.2 ให้สํานักงาน กสอ. ดําเนินการรับสมัครบุคคลที่ประสงค์จะเข้ารับการคัดเลือกเป็นประธานกรรมการ กสอ. รองประธานกรรมการ กสอ. หรือกรรมการ กสอ. ซึ่งทํางานเต็มเวลา (3 คน) หรือไม่เต็มเวลา (6 คน) ไม่น้อยกว่าตําแหน่งและจํานวนที่จะแต่งตั้งโดยบุคคลที่สมัครเข้ารับการคัดเลือกต้องแสดงเอกสารหลักฐานแสดงคุณสมบัติและการไม่มีลักษณะต้องห้ามตามมาตรา 63 วรรคหนึ่ง (1) (2) (3) และ (7) และรับรองว่าหากได้รับแต่งตั้งจะแสดงเอกสารหลักฐานอันเป็นที่เชื่อได้ว่าตนได้ลาออกหรือพ้นจากตําแหน่ง หรือการประกอบการตามมาตรา 63 วรรคหนึ่ง1 (4) (5) หรือ (6) ต่อผู้อํานวยการสํานักงาน กสอ. ภายในสิบห้าวันนับแต่วันที่ได้รับแต่งตั้ง
1.3 ให้คณะกรรมการสรรหาคัดเลือกบุคคลผู้มีคุณสมบัติตามมาตรา 62 รวมทั้งมีคุณสมบัติและไม่มีลักษณะต้องห้ามตามมาตรา 63 วรรคหนึ่ง (1) (2) (3) และ (7) เท่ากับจํานวนประธานกรรมการ กสอ. รองประธานกรรมการ กสอ. หรือกรรมการ กสอ. ที่จะแต่งตั้งตามหลักเกณฑ์และวิธีการคัดเลือกที่คณะกรรมการสรรหากําหนด โดยให้คํานึงถึงความโปร่งใสและความเป็นธรรมในการคัดเลือก
1.4 เมื่อคัดเลือกบุคคลได้ครบจํานวนแล้ว ให้คณะกรรมการสรรหาจัดให้มีการประชุมบุคคลที่ได้ผ่านการคัดเลือกดังกล่าว เพื่อเลือกกันเองเป็นประธานกรรมการ กสอ. และรองประธานกรรมการ กสอ. โดยใช้วิธีการลงคะแนนลับ ก่อนคณะกรรมการสรรหาเสนอรายชื่อบุคคลที่มีความเหมาะสมเป็นประธานกรรมการ กสอ. รองประธานกรรมการ กสอ. หรือกรรมการ กสอ. ที่จะแต่งตั้ง พร้อมเอกสารหลักฐานแสดงคุณสมบัติและการไม่มีลักษณะต้องห้ามตามมาตรา 63 วรรคหนึ่ง (1) (2) (3) และ (7) ภายในยี่สิบวันนับแต่วันที่มีการประชุมเลือกประธานกรรมการ กสอ. และรองประธานกรรมการ กสอ. แล้วเสร็จ เพื่อรัฐมนตรีแต่งตั้งโดยความเห็นชอบของคณะรัฐมนตรี
1.5 ผู้ซึ่งได้รับแต่งตั้งเป็นประธานกรรมการ กสอ. รองประธานกรรมการ กสอ. และกรรมการ กสอ. ต้องแสดงเอกสารหลักฐานเป็นที่เชื่อได้ว่าตนได้ลาออกหรือพ้นจากตําแหน่งหรือการประกอบการตามมาตรา 63 วรรคหนึ่ง (4) (5) หรือ (6) ต่อผู้อํานวยการสํานักงาน กสอ. ภายในสิบห้าวันนับแต่วันที่ได้รับแต่งตั้ง
1.6 ประธานกรรมการ กสอ. รองประธานกรรมการ กสอ. และกรรมการ กสอ. มีวาระการดํารงตําแหน่งคราวละสี่ปีนับแต่วันที่ได้รับแต่งตั้ง
1.7 ประธานกรรมการ กสอ. รองประธานกรรมการ กสอ. และกรรมกรรม กสอ. ซึ่งพ้นจากตําแหน่งตามวาระ ให้อยู่ในตําแหน่งเพื่อปฏิบัติหน้าที่ต่อไปจนกว่าประธานกรรมการ กสอ. รองประธานกรรมการ กสอ. และกรรมการ กสอ. ที่ได้รับแต่งตั้งใหม่เข้ารับหน้าที่
1.8 ในกรณีที่ประธานกรรมการ กสอ. รองประธานกรรมการ กสอ. หรือกรรมการ กสอ. พ้นจากตําแหน่งตามมาตรา 64/1 ให้ กสอ. ประกอบด้วยกรรมการ กสอ. เท่าที่เหลืออยู่และให้ปฏิบัติหน้าที่ต่อไปได้ เว้นแต่มีประธานกรรมการ กสอ. รองประธานกรรมการ กสอ. หรือกรรมการ กสอ. รวมกันเหลืออยู่ไม่ถึงห้าคน และให้รัฐมนตรีโดยความเห็นชอบของคณะรัฐมนตรีแต่งตั้งประธานกรรมการ กสอ. รองประธานกรรมการ กสอ. หรือกรรมการ กสอ. แทนตําแหน่งที่ว่างโดยดําเนินการตามประกาศนี้ ผู้ได้รับการแต่งตั้งนั้นอยู่ในตําแหน่งเท่ากับวาระที่เหลืออยู่ของประธานกรรมการ กสอ. รองประธานกรรมการ กสอ. หรือกรรมการ กสอ. ซึ่งตนแทน
2. การกําหนดค่าตอบแทน เบี้ยประชุม ค่าใช้จ่ายในการปฏิบัติหน้าที่และประโยชน์อย่างอื่นของ กสอ. และคณะอนุกรรมการ
2.1 การกําหนดค่าตอบแทน
(1) กรรมการ กสอ. ที่ทํางานเต็มเวลา2 ได้รับค่าตอบแทน3 ดังนี้
ประธานกรรมการ กสอ.  ไม่เกิน 90,000 บาท/คน/เดือน
รองประธานกรรมการ กสอ.  ไม่เกิน 81,000 บาท/คน/เดือน
กรรมการ กสอ.  ไม่เกิน 72,000 บาท/คน/เดือน
ทั้งนี้ กรรมการ กสอ. ที่ทํางานเต็มเวลาไม่มีสิทธิได้รับค่าตอบแทนในลักษณะเบี้ยประชุมอีก
2.2 การกําหนดเบี้ยประชุม
(1) กรรมการ กสอ. ซึ่งทํางานไม่เต็มเวลา ได้รับค่าเบี้ยประชุม4 ดังนี้
ประธานกรรมการ กสอ.  ไม่เกิน 6,250 บาท/คน/เดือนที่มีการประชุม
รองประธานกรรมการ กสอ.  ไม่เกิน 5,625 บาท/คน/เดือนที่มีการประชุม
กรรมการ กสอ.  ไม่เกิน 5,000 บาท/คน/เดือนที่มีการประชุม
(2) อนุกรรมการ กสอ. ได้รับเบี้ยประชุม5 ดังนี้
ประธานอนุกรรมการ กสอ.  ไม่เกิน 1,250 บาท/คน/ครั้ง (ไม่เกิน 4  ครั้งต่อเดือน)
อนุกรรมการ กสอ.  ไม่เกิน 1,000 บาท/คน/ครั้ง (ไม่เกิน 4  ครั้งต่อเดือน)
2.3 ค่าใช้จ่ายในการปฏิบัติหน้าที่ และประโยชน์อย่างอื่น
(1) ค่าใช้จ่ายในการเดินทางเป็นไปตามพระราชกฤษฎีกาค่าใช้จ่ายในการเดินทางไปราชการ พ.ศ. 2526 และที่แก้ไขเพิ่มเติม ประกอบระเบียบกระทรวงการคลังว่าด้วยการเบิกจ่ายในการเดินทางไปราชการ พ.ศ. 2550 และที่แก้ไขเพิ่มเติมดังนี้
ประธานกรรมการ กสอ. มีสิทธิในการได้รับค่าใช้จ่ายในการเดินทางเช่นเดียวกับผู้ดํารงตําแหน่งประเภทบริหารระดับสูง (เทียบเท่าตําแหน่งปลัดกระทรวง)
รองประธานกรรมการ และกรรมการ กสอ. มีสิทธิในการได้รับค่าใช้จ่ายในการเดินทางเช่นเดียวกับผู้ดํารงตําแหน่งประเภทบริหารระดับสูง (เทียบเท่าตําแหน่งอธิบดี)
ประธานอนุกรรมการ และอนุกรรมการ กสอ. มีสิทธิในการได้รับค่าใช้จ่ายในการเดินทางเช่นเดียวกับผู้ดํารงตําแหน่งประเภทอํานวยการระดับสูง
(2) การฝึกอบรม ประชุม และสัมมนา
ประธานกรรมการ รองประธานกรรมการ กรรมการ ประธานอนุกรรมการ และอนุกรรมการ กสอ. ที่ไม่ได้เป็นข้าราชการหรือพนักงานราชการมีสิทธิเบิกค่าใช้จ่ายได้ตามสิทธิที่กําหนดในระเบียบกระทรวงการคลังว่าด้วยค่าใช้จ่ายในการฝึกอบรม การจัดงาน และการประชุมระหว่างประเทศ พ.ศ. 2549 และที่แก้ไขเพิ่มเติม
(3) การได้รับค่ารักษาพยาบาล
ให้กรรมการ กสอ. ที่ทํางานเต็มเวลาจํานวน 3 คน ซึ่งอาจเป็นประธานกรรมการ รองประธานกรรมการ หรือกรรมการ กสอ. มีสิทธิได้รับค่ารักษาพยาบาลหรือการประกันสุขภาพตามที่จ่ายจริงในอัตราเบี้ยประกันคนละไม่เกิน 30,000 บาทต่อปี โดยให้นําพระราชกฤษฎีกาว่าด้วยเงินสวัสดิการเกี่ยวกับการรักษาพยาบาลและระเบียบกระทรวงการคลังซึ่งออกตามความในพระราชกฤษฎีกาดังกล่าวมาใช้บังคับแก่ค่ารักษาพยาบาลของกรรมการ กสอ. ที่ทํางานเต็มเวลา โดยอนุโลม
เพื่อประโยชน์ในการขอรับการประกันสุขภาพ คําว่า “การประกันสุขภาพ” หมายความว่า การประกันภัยที่ให้ความคุ้มครองทางด้านการเงินเพื่อชดเชยค่าใช้จ่ายต่าง ๆ สําหรับการรักษาตัวในสถานพยาบาลหรือคลินิกหรือเข้ารับการผ่าตัดโดยแพทย์ในกรณีเจ็บป่วยหรือประสบอุบัติเหตุ
ในกรณีที่กรรมการ กสอ. ซึ่งทํางานเต็มเวลาจํานวน 3 คน ซึ่งอาจเป็นประธานกรรมการ รองประธานกรรมการ หรือกรรมการ กสอ. ที่ขอรับการประกันสุขภาพเป็นผู้ซึ่งได้รับเบี้ยหวัดหรือบํานาญ ให้ได้รับการชดเชยค่ารักษาพยาบาลจากการประกันสุขภาพก่อนและมีสิทธิได้รับเงินสวัสดิการเกี่ยวกับการรักษาพยาบาลจากทางราชการเฉพาะส่วนที่ขาดอยู่จากส่วนราชการเจ้าสังกัดที่ผู้นั้นรับเบี้ยหวัดหรือบํานาญอยู่
__________________
1 มาตรา 63 วรรคหนึ่ง แห่งพระราชบัญญัติการเดินอากาศฯ บัญญัติว่า นอกจากคุณสมบัติตามมาตรา 62 วรรคหนึ่ง ประธานกรรมการ รองประธานกรรมการ และกรรมการ กสอ. ต้องมีคุณสมบัติและไม่มีลักษณะต้องห้าม ดังต่อไปนี้ด้วย
(1) มีสัญชาติไทย
(2) อายุไม่ต่ํากว่าสี่สิบห้าปี
(3) ไม่เป็นผู้ดํารงตําแหน่งทางการเมือง กรรมการหรือผู้ดํารงตําแหน่งในพรรคการเมือง หรือสมาชิกหรือเจ้าหน้าที่ในพรรคการเมือง
(4) ไม่เป็นข้าราชการ พนักงาน หรือลูกจ้างของส่วนราชการหรือหน่วยงานของรัฐซึ่งมีผลประโยชน์ทับซ้อนหรือขัดกับการปฏิบัติหน้าที่ของ กสอ.
(5) ไม่เป็นกรรมการในส่วนราชการหรือหน่วยงานของรัฐซึ่งมีผลประโยชน์ทับซ้อนหรือขัดกับการปฏิบัติหน้าที่ของ กสอ.
(6) ไม่เป็นกรรมการ หรือดํารงตําแหน่งหรือประกอบการใด ๆ ในกิจการของเอกชนหรือองค์กรวิชาชีพซึ่งอาจเกิดผลประโยชน์ทับซ้อนหรือขัดกับการปฏิบัติหน้าที่ของ กสอ.
(7) คุณสมบัติและลักษณะต้องห้ามอื่นตามที่กําหนดในกฎกระทรวง
2 มาตรา 62 วรรคสอง แห่งพระราชบัญญัติการเดินอากาศฯ บัญญัติให้มีกรรมการ กสอ. ซึ่งทํางานเต็มเวลาจํานวนสามคน
3 ค่าตอบแทนคํานวณจากการหาค่าเฉลี่ยค่าตอบแทนจากเกณฑ์ค่างานของคณะกรรมการ กพร. เกณฑ์ผู้ปฏิบัติงานที่อายุ 60 ปีขึ้นไป คณะกรรมการตรวจสอบของไทยแอร์เอเชีย และคณะกรรมการการบินพลเรือน ตามหนังสือกระทรวงการคลัง ด่วนที่สุด ที่ กค 0408.5/92 ลงวันที่ 3 มกราคม 2563
4 ค่าเบี้ยประชุมกรรมการ กสอ. ซึ่งทํางานไม่เต็มเวลาเป็นไปตามมาตรา 6 แห่งพระราชกฤษฎีกาเบี้ยประชุมกรรมการ พ.ศ. 2547 และที่แก้ไขเพิ่มเติม
5 เทียบเคียงอัตราตามประกาศกระทรวงการคลัง เรื่อง กําหนดรายชื่อคณะกรรมการและคณะอนุกรรมการที่มีสิทธิได้รับเบี้ยประชุมเป็นรายเดือน และอัตราเบี้ยประชุมเป็นรายเดือนและเป็นรายครั้งสําหรับกรรมการ อนุกรรมการ เลขานุการและผู้ช่วยเลขานุการ พ.ศ. 2558 ลงวันที่ 13 พฤศจิกายน 2558
4. เรื่อง ร่างกฎกระทรวงการขออนุญาตผลิต นําเข้า ส่งออก จําหน่าย หรือมีไว้ในครอบครอง คุณสมบัติของผู้ขออนุญาต การออกใบอนุญาต การออกใบแทนใบอนุญาต การต่ออายุใบอนุญาต การแก้ไขรายการในใบอนุญาต การดําเนินการของผู้รับอนุญาตเพื่อประโยชน์ในการควบคุม กํากับดูแล และการกําหนดอัตราค่าธรรมเนียมซึ่งวัตถุออกฤทธิ์ในประเภท 1 พ.ศ. ....
คณะรัฐมนตรีมีมติอนุมัติหลักการร่างกฎกระทรวงการขออนุญาตผลิต นําเข้า ส่งออก จําหน่าย หรือมีไว้ในครอบครอง คุณสมบัติของผู้ขออนุญาต การออกใบอนุญาต การออกใบแทนใบอนุญาต การต่ออายุใบอนุญาต การแก้ไขรายการในใบอนุญาต การดําเนินการของผู้รับอนุญาตเพื่อประโยชน์ในการควบคุม กํากับดูแล และการกําหนดอัตราค่าธรรมเนียมซึ่งวัตถุออกฤทธิ์ในประเภท 1 พ.ศ. .... ตามที่กระทรวงสาธารณสุข (สธ.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของสํานักงาน ก.พ.ร. ไปประกอบการพิจารณาด้วย แล้วดําเนินการต่อไปได้ และให้กระทรวงสาธารณสุขรับความเห็นของสํานักงาน ก.พ.ร. ไปพิจารณาดําเนินการต่อไปด้วย
ทั้งนี้ ร่างกฎกระทรวงที่กระทรวงสาธารณสุขเสนอ มีสาระสําคัญเป็นการกําหนดหลักเกณฑ์ วิธีการ และเงื่อนไขการขออนุญาตผลิต นําเข้า ส่งออก จําหน่าย หรือมีไว้ในครอบครอง คุณสมบัติของผู้ขออนุญาต การออกใบอนุญาต การออกใบแทนใบอนุญาต การต่ออายุใบอนุญาต การแก้ไขรายการในใบอนุญาต การดําเนินการของผู้รับอนุญาต เพื่อประโยชน์ในการควบคุมกํากับดูแล และการกําหนดอัตราค่าธรรมเนียมซึ่งวัตถุออกฤทธิ์ในประเภท 1 เพื่อให้การขออนุญาตเกี่ยวกับวัตถุออกฤทธิ์ในประเภท 1 ตามประมวลกฎหมายยาเสพติดสามารถดําเนินการได้อย่างมีประสิทธิภาพ รวมถึงเป็นการกําหนดการดําเนินการของผู้รับอนุญาตที่ต้องปฏิบัติเพื่อประโยชน์ในการควบคุมกํากับดูแลที่เข้มงวดและป้องกันการรั่วไหลของวัตถุออกฤทธิ์ไปใช้ในทางที่ผิด โดยกําหนดให้ผู้มีสิทธิขออนุญาตผลิต นําเข้า
ส่งออก จําหน่าย หรือมีไว้ในครอบครองซึ่งวัตถุออกฤทธิ์ในประเภท 1 ต้องเป็นหน่วยงานของรัฐสภากาชาดไทย สถาบันอุดมศึกษาเอกชน หรือหน่วยงานภาคเอกชนที่ดําเนินการกิจการบางประเภทเท่านั้น และการขออนุญาตดังกล่าวต้องมีวัตถุประสงค์เพื่อการป้องกันและปราบปรามการกระทําความผิดเกี่ยวกับวัตถุออกฤทธิ์ หรือการวิเคราะห์หรือการศึกษาวิจัยทางการแพทย์หรือวิทยาศาสตร์เท่านั้น รวมทั้งกําหนดหน้าที่ของผู้รับอนุญาตที่จะต้องดําเนินการเพื่อประโยชน์ในการควบคุมกํากับดูแลวัตถุออกฤทธิ์มิให้ถูกนําไปใช้ในทางที่ผิดด้วย ซึ่งร่างกฎกระทรวงในเรื่องนี้จะนํามาใช้บังคับแทนกฎกระทรวงการขออนุญาตและการอนุญาตผลิต ขาย นําเข้า ส่งออกหรือมีไว้ในครอบครองหรือใช้ประโยชน์ซึ่งวัตถุออกฤทธิ์ในประเภท 1 พ.ศ. 2563 ซึ่งออกโดยอาศัยอํานาจตามพระราชบัญญัติวัตถุที่ออกฤทธิ์ต่อจิตและประสาท พ.ศ. 2559 และพระราชบัญญัติดังกล่าวถูกยกเลิกโดยพระราชบัญญัติให้ใช้ประมวลกฎหมายยาเสพติด พ.ศ. 2564
กระทรวงสาธารณสุขได้นําร่างกฎกระทรวงในเรื่องนี้ไปดําเนินการรับฟังความคิดเห็นของผู้เกี่ยวข้องและวิเคราะห์ผลกระทบที่อาจเกิดขึ้นจากกฎหมาย รวมทั้งเปิดเผยผลการรับฟังความคิดเห็นและการวิเคราะห์นั้นแก่ประชาชน ตามพระราชบัญญัติหลักเกณฑ์การจัดทําร่างกฎหมายและการประเมินผลสัมฤทธิ์ของกฎหมาย พ.ศ. 2562 และกฎกระทรวงกําหนดร่างกฎที่ต้องจัดให้มีการรับฟังความคิดเห็นและวิเคราะห์ผลกระทบ พ.ศ. 2565 แล้ว
สาระสําคัญของร่างกฎกระทรวง
ประเด็น
รายละเอียด
1. ผู้มีสิทธิขออนุญาต
1.1 วัตถุประสงค์ในการขออนุญาต
 การป้องกันและปราบปรามการกระทําความผิดเกี่ยวกับวัตถุออกฤทธิ์
 การวิเคราะห์หรือการศึกษาวิจัยทางการแพทย์หรือวิทยาศาสตร์
1.2 คุณสมบัติผู้ขออนุญาต
 เป็นหน่วยงานของรัฐที่เป็นนิติบุคคลหรือสภากาชาดไทย
 เป็นสถาบันอุดมศึกษาตามกฎหมายว่าด้วยสถาบันอุดมศึกษาเอกชน
 เป็นผู้รับอนุญาตด้านยา ยาเสพติดให้โทษ วัตถุออกฤทธิ์ ผลิตภัณฑ์สมุนไพร เครื่องสําอาง หรืออาหาร ตามกฎหมายว่าด้วยการนั้น หรือผู้รับอนุญาตอื่นที่เกี่ยวข้อง
 เป็นผู้ประกอบกิจการเกี่ยวกับห้องปฏิบัติการตรวจวิเคราะห์
2. กระบวนการขออนุญาต
2.1 การยื่นคําขออนุญาต
 การยื่นคําขออนุญาตให้ดําเนินการโดยวิธีการทางอิเล็กทรอนิกส์เป็นหลัก
2.2 ระยะเวลาการพิจารณาคําขออนุญาต
 ให้ผู้อนุญาตแจ้งผลการพิจารณาแล้วไปยังผู้ขออนุญาตทราบภายใน 45 วันนับแต่วันที่ได้รับคําขออนุญาตที่ถูกต้องครบถ้วน
 ในกรณีที่มีเหตุผลหรือความจําเป็นที่ไม่อาจพิจารณาให้แล้วเสร็จได้ภายในเวลาดังกล่าว อาจขยายระยะเวลาการพิจารณาออกไปได้อีกไม่เกิน 2 ครั้ง ครั้งละ 30 วัน แต่ต้องมีหนังสือแจ้งให้ผู้ขออนุญาตทราบก่อนครบกําหนดระยะเวลา
2.3 การอนุญาตเฉพาะคราว
 ผู้รับอนุญาตนําเข้าหรือส่งออกที่จะมีการนําเข้าหรือส่งออกในแต่ละครั้งต้องได้รับใบอนุญาตเฉพาะคราวทุกครั้งที่นําเข้าหรือส่งออก
3. หน้าที่ของผู้รับอนุญาต
3.1 หน้าที่โดยทั่วไป
 ผลิต นําเข้า จําหน่าย หรือมีไว้ในครอบครองซึ่งวัตถุออกฤทธิ์ในประเภท 1 เฉพาะในสถานที่ที่ระบุไว้ในใบอนุญาตเท่านั้น
 จัดให้มีการแยกเก็บวัตถุออกฤทธิ์ในประเภท 1 เป็นส่วนสัดจากยาหรือวัตถุอื่น
 จัดให้มีการป้องกันตามสมควรเพื่อมิให้วัตถุออกฤทธิ์ในประเภท 1 สูญหาย หรือมีการนําไปใช้โดยมิชอบ
 แจ้งความจํานงเป็นหนังสือต่อผู้อนุญาต หากประสงค์จะทําลายวัตถุออกฤทธิ์ในประเภท 1 ซึ่งคงเหลือจากการดําเนินกิจการตามที่ได้รับอนุญาต
 จัดให้มีการจัดทําบัญชีรับจ่ายวัตถุออกฤทธิ์ในประเภท 1 ตามที่ได้รับอนุญาต
 เสนอรายงานเกี่ยวกับการดําเนินกิจการตามที่ได้รับอนุญาต
จัดให้มีฉลากที่ภาชนะหรือหีบห่อของผลิตภัณฑ์วัตถุออกฤทธิ์ในประเภท 1
3.2 หน้าที่ในการนําเข้าและส่งออก
 นําวัตถุออกฤทธิ์ในประเภท 1 ที่จะนําเข้าหรือส่งออกมาให้พนักงาน เจ้าหน้าที่ ณ ด่านตรวจสอบวัตถุออกฤทธิ์ เพื่อทําการตรวจสอบ
 นําเข้าหรือส่งออกวัตถุออกฤทธิ์ในประเภท 1 ตามชนิดที่ระบุไว้ในใบอนุญาตเฉพาะคราว และไม่เกินจํานวนหรือปริมาณที่ระบุไว้ ในกรณีที่ไม่สามารถส่งออกได้ตามจํานวนหรือปริมาณดังกล่าว ให้แจ้งต่อผู้อนุญาต เพื่อแก้ไขใบอนุญาตให้ถูกต้องตามจํานวนหรือปริมาณที่ส่งออกจริง
 ในกรณีเป็นการนําเข้า ให้จัดส่งสําเนาใบอนุญาตส่งออกของเจ้าหน้าที่ผู้มีอํานาจของประเทศที่ส่งออกนั้นมาพร้อมกับวัตถุออกฤทธิ์ในประเภท 1 หนึ่งฉบับ และจัดให้เจ้าหน้าที่ดังกล่าวส่งสําเนาใบอนุญาตส่งออกมายังสํานักงานคณะกรรมการอาหารและยาหนึ่งฉบับด้วย
4. อัตราค่าธรรมเนียม
 กําหนดให้เรียกเก็บค่าธรรมเนียม ดังนี้
(1) ใบอนุญาตผลิตวัตถุออกฤทธิ์ในประเภท 1   ฉบับละ 10,000 บาท
(2) ใบอนุญาตนําเข้าวัตถุออกฤทธิ์ในประเภท 1   ฉบับละ 10,000 บาท
(3) ใบอนุญาตส่งออกวัตถุออกฤทธิ์ในประเภท 1  ฉบับละ 1,000 บาท
(4) ใบอนุญาตจําหน่ายวัตถุออกฤทธิ์ในประเภท 1  ฉบับละ 1,000 บาท
(5) ใบอนุญาตมีไว้ในครอบครองซึ่งวัตถุออกฤทธิ์ในประเภท 1  ฉบับละ 500 บาท
(6) ใบอนุญาตนําเข้าหรือส่งออกเฉพาะคราววัตถุออกฤทธิ์ในประเภท 1  ฉบับละ 500 บาท
(7) ใบแทนใบอนุญาต   ฉบับละ 100 บาท
(8) การต่ออายุใบอนุญาต  ฉบับละ กึ่งหนึ่งของ  ค่าธรรมเนียมสําหรับใบอนุญาตนั้น
 กําหนดให้ยกเว้นค่าธรรมเนียมกรณีผู้ขออนุญาตเป็นราชการส่วนกลาง ราชการส่วนภูมิภาค ราชการส่วนท้องถิ่น สภากาชาดไทย องค์การมหาชน และหน่วยงานอื่นของรัฐ ยกเว้นรัฐวิสาหกิจ
5. บทเฉพาะกาล
 กําหนดให้ใบอนุญาตที่ออกตามกฎกระทรวงเดิมใช้ได้ต่อไปจนกว่าจะหมดอายุหรือถูกเพิกถอน
 กําหนดให้ถือว่าคําขออนุญาตตามกฎกระทรวงเดิมเป็นคําขออนุญาตตามร่างกฎกระทรวงนี้ โดยในกรณีที่คําขออนุญาตตามร่างกฎกระทรวงนี้แตกต่างไปจากกฎกระทรวงเดิม ให้ผู้อนุญาตมีอํานาจสั่งแก้ไขเพิ่มเติมได้ตามความจําเป็น เพื่อให้เป็นไปตามร่างกฎกระทรวงนี้
5. เรื่อง ร่างพระราชกฤษฎีกาเพิกถอนอุทยานแห่งชาติป่าฝั่งซ้ายลําโดมใหญ่ และป่าเขาพระวิหารบางส่วน ในท้องที่ตําบลโซง อําเภอน้ํายืน จังหวัดอุบลราชธานี พ.ศ. .... (อุทยานแห่งชาติเขาพระวิหาร)
คณะรัฐมนตรีมีมติอนุมัติหลักการร่างพระราชกฤษฎีกาเพิกถอนอุทยานแห่งชาติป่าฝั่งซ้ายลําโดมใหญ่ และป่าเขาพระวิหารบางส่วน ในท้องที่ตําบลโซง อําเภอน้ํายืน จังหวัดอุบลราชธานี พ.ศ. .... (อุทยานแห่งชาติเขาพระวิหาร) ตามที่กระทรวงทรัพยากรธรรมชาติและสิ่งแวดล้อมเสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการต่างประเทศไปประกอบการพิจารณาด้วยแล้วดําเนินการต่อไปได้ และให้กระทรวงทรัพยากรธรรมชาติและสิ่งแวดล้อมกระทรวงเกษตรและสหกรณ์ และหน่วยงานที่เกี่ยวข้องรับความเห็นของกระทรวงการต่างประเทศไปพิจารณาดําเนินการต่อไปด้วย
สาระสําคัญ
ร่างพระราชกฤษฎีกาที่กระทรวงทรัพยากรธรรมชาติและสิ่งแวดล้อมเสนอ มีสาระสําคัญเป็น การเพิกถอนอุทยานแห่งชาติป่าฝั่งซ้ายลําโดมใหญ่และป่าเขาพระวิหาร บางส่วน ในท้องที่ตําบลโซง อําเภอน้ํายืน จังหวัดอุบลราชธานี เนื้อที่รวม 42 ไร่ 51 ตารางวา เพื่อดําเนินการก่อสร้างโครงการอ่างเก็บน้ําลําห้วยบอนอันเนื่องมาจากพระราชดําริ จังหวัดอุบลราชธานี เพื่อช่วยบรรเทาความเดือดร้อนจากการขาดแคลนน้ําในการอุปโภคบริโภคให้กับราษฎรในพื้นที่ ซึ่งได้รับความเห็นชอบในหลักการจากคณะรัฐมนตรีเมื่อวันที่ 20 กันยายน 2565 ให้เพิกถอนพื้นที่อุทยานแห่งชาติป่าฝั่งซ้ายลําโดมใหญ่ และป่าเขาพระวิหารบางส่วน แล้ว โดยคณะกรรมการอุทยานแห่งชาติได้มีมติเห็นชอบในหลักการเพิกถอนพื้นที่อุทยานแห่งชาติดังกล่าว และหน่วยงานที่เกี่ยวข้องเห็นชอบด้วยในหลักการ
6. เรื่อง ร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... และร่างพระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... รวม 2 ฉบับ
คณะรัฐมนตรีมีมติอนุมัติและเห็นชอบดังนี้
1. อนุมัติหลักการร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... และร่างพระราชกฤษฎีกาจัดตั้งองค์การสวนสัตว์แห่งประเทศไทย (ฉบับที่ ..) พ.ศ. .... รวม 2 ฉบับ ตามที่คณะกรรมการพัฒนาและส่งเสริมองค์การมหาชนเสนอ และให้ส่งสํานักงานคณะกรรมการกฤษฎีกาตรวจพิจารณา โดยให้สํานักงานคณะกรรมการกฤษฎีกาพิจารณาถึงประเด็นตามความเห็นของกระทรวงทรัพยากรธรรมชาติและสิ่งแวดล้อมด้วย แล้วดําเนินการต่อไปได้
2. เห็นชอบหลักเกณฑ์การจ่ายค่าตอบแทนการเลิกจ้างและเงินช่วยเหลือเยียวยา กรณีเจ้าหน้าที่และลูกจ้างของสํานักงานพัฒนาพิงคนคร (องค์การมหาชน) ที่ไม่ประสงค์จะปฏิบัติงานในองค์การบริหารไนท์ซาฟารี (องค์การมหาชน) ต่อไป หรือไม่ได้รับกาคัดเลือกและบรรจุเป็นเจ้าหน้าที่และลูกจ้างขององค์การบริหารไนท์ซาฟารี (องค์การมหาชน) ตามที่คณะกรรมการพัฒนาและส่งเสริมองค์การมหาชนเสนอ
3. ให้คณะกรรมการพัฒนาและส่งเสริมองค์การมหาชนและสํานักงาน ก.พ.ร. รับความเห็นของกระทรวงการคลังและกระทรวงมหาดไทยไปพิจารณาดําเนินการต่อไปด้วย
4. ให้สํานักงานพัฒนาพิงคนคร (องค์การมหาชน) รับความเห็นของกระทรวงการคลังสํานักงบประมาณ และสํานักงานสภาพัฒนาการเศรษฐกิจและสังคมแห่งชาติในส่วนที่เกี่ยวกับการดําเนินงานขององค์การบริหารไนท์ซาฟารี (องค์การมหาชน) ที่จะถูกจัดตั้งขึ้นตามร่างพระราชกฤษฎีกาจัดตั้งองค์การบริหารไนท์ซาฟารี (องค์การมหาชน) พ.ศ. .... ไปพิจารณาดําเนินการต่อไปด้วย
ทั้งนี้ ร่างพระราชกฤษฎีกาและหลักเกณฑ์ตามที่คณะกรรมการพัฒนาและส่งเสริมองค์การมหาชนเสนอ มีสาระสําคัญเป็นการจัดตั้งองค์การบริหารไนท์ซาฟารี (องค์การมหาชน) ที่มีวัตถุประสงค์ในการพัฒนาแหล่งท่องเที่ยวในรูปแบบแหล่งท่องเที่ยวเชิงสร้างสรรค์และวัฒนธรรมบนพื้นฐานทางธรรมชาติ และแหล่งท่องเที่ยวไนท์ซาฟารีเพื่อให้เป็นไปตามมติคณะรัฐมนตรีเมื่อวันที่ 28 กุมภาพันธ์ 2566 ที่เห็นชอบในหลักการจัดตั้งองค์การบริหารไนท์ซาฟารี (องค์การมหาชน) โดยให้โอนสํานักงานเชียงใหม่ไนท์ซาฟารีซึ่งเป็นส่วนงานภายในสํานักงานพัฒนาพิงคนคร (องค์การมหาชน) มาจัดตั้งเป็นองค์การมหาชนใหม่ ซึ่งเป็นทางเลือกที่ดีกว่าการโอนสํานักงานเชียงใหม่ไนท์ซาฟารีไปเป็นขององค์การสวนสัตว์ รวมทั้งกําหนดหลักเกณฑ์การจ่ายค่าตอบแทนการเลิกจ้างและเงินช่วยเหลือเยียวยา กรณีเจ้าหน้าที่และลูกจ้างของสํานักงานพัฒนาพิงคนคร (องค์การมหาชน) ที่ไม่ประสงค์จะปฏิบัติงานในองค์การบริหารไนท์ซาฟารี (องค์การมหาชน) ต่อไป หรือไม่ได้รับการคัดเลือกและบรรจุเป็นเจ้าหน้าที่และลูกจ้างขององค์การบริหารไนท์ซาฟารี (องค์การมหาชน) ซึ่งเป็นอัตราเดียวกันกับที่จ่ายแก่เจ้าหน้าที่สํานักงานพัฒนาพิงคนคร (องค์การมหาชน) ที่ปฏิบัติงานในศูนย์ประชุมและแสดงสินค้านานาชาติเฉลิมพระเกียรติ 7 รอบพระชนมพรรษา ตามมติคณะรัฐมนตรีเมื่อวันที่ 10 เมษายน 2561 เพื่อให้เป็นบรรทัดฐานเดียวกัน โดยมีรายละเอียดดังนี้
สาระสําคัญของร่างพระราชกฤษฎีกา จัดตั้งองค์การบริหารไนท์ซาฟารี (องค์การมหาชน) พ.ศ. ....
1. ให้จัดตั้งองค์การมหาชนขึ้น เรียกว่า “องค์การบริหารไนท์ซาฟารี (องค์การมหาชน)”
เรียกโดยย่อว่า “อบน.” และให้ใช้ชื่อเป็นภาษาอังกฤษว่า “Night Safari Administrative Organization (Public Organization)” เรียกโดยย่อว่า “NSA” โดยมีวัตถุประสงค์ ดังต่อไปนี้
1.1 พัฒนาแหล่งท่องเที่ยวในรูปแบบแหล่งท่องเที่ยวเชิงสร้างสรรค์และวัฒนธรรมบนพื้นฐานทางธรรมชาติ และแหล่งท่องเที่ยวไนท์ซาฟารี เพื่อยกระดับอุตสาหกรรมท่องเที่ยวไทยสู่การท่องเที่ยวมูลค่าสูงและการท่องเที่ยวอย่างยั่งยืน
1.2 บริหารจัดการแหล่งท่องเที่ยวตามข้อ 1.1 เพื่อส่งเสริม สนับสนุน กระตุ้น และฟื้นฟูเศรษฐกิจด้านการท่องเที่ยวของประเทศ
1.3 ส่งเสริมและสนับสนุนการอนุรักษ์ การบํารุงรักษาศิลปะ จารีตประเพณีภูมิปัญญาท้องถิ่น หรือวัฒนธรรมอันดีงามของท้องถิ่น เพื่อการท่องเที่ยว
1.4 ประสานงานและสนับสนุนการสร้างเครือข่ายในภาคอุตสาหกรรมการท่องเที่ยว ทุกภาคส่วน รวมทั้งผู้มีส่วนได้เสีย เพื่อยกระดับอุตสาหกรรมท่องเที่ยวไทยสู่การท่องเที่ยวมูลค่าสูงและการท่องเที่ยว อย่างยั่งยืน
1.5 ส่งเสริมการเรียนรู้และการอนุรักษ์ด้านทรัพยากรธรรมชาติ สัตว์ป่าและสิ่งแวดล้อม
1.6 ส่งเสริมและจัดให้มีการดําเนินการบํารุงและเพาะพันธุ์สัตว์ป่านานาชนิดเพื่อรักษาและอนุรักษ์ไว้มิให้สูญพันธุ์ และเพื่อการศึกษา การวิจัย และการแลกเปลี่ยนหรือเผยแพร่การเลี้ยงสัตว์เพื่อการอนุรักษ์ รวมถึงดําเนินธุรกิจเกี่ยวกับกิจการสวนสัตว์และธุรกิจอื่น เพื่อประโยชน์แก่องค์กร
2. กําหนดหน้าที่และอํานาจขององค์การบริหารไนท์ซาฟารี (องค์การมหาชน) เช่น ทําความตกลงและร่วมมือกับหน่วยงานของรัฐและเอกชนทั้งในประเทศหรือต่างประเทศ หรือองค์การระหว่างประเทศ ในกิจการที่เกี่ยวกับการดําเนินการตามวัตถุประสงค์ จัดให้มีทุนหรือให้ทุนเพื่อสนับสนุนการดําเนินงาน เข้าร่วมทุนกับบุคคลหรือนิติบุคคลอื่นในกิจการที่เกี่ยวกับวัตถุประสงค์ เรียกเก็บค่าธรรมเนียม ค่าบํารุง ค่าตอบแทน หรือค่าบริการในการดําเนินกิจกรรมต่าง ๆ ตามวัตถุประสงค์ เป็นต้น
3. กําหนดให้ทุนและทรัพย์สินในการดําเนินกิจการขององค์การบริหารไนท์ซาฟารี (องค์การมหาชน) ประกอบด้วย เงินและทรัพย์สินที่ได้รับโอนมาจากสํานักงานพัฒนาพิงคนคร (องค์การมหาชน) เงินอุดหนุนทั่วไปที่รัฐบาลจัดสรรให้ตามความเหมาะสมเป็นรายปี เงินอุดหนุนจากภาคเอกชน หน่วยงานของรัฐ องค์กรปกครองส่วนท้องถิ่น หรือองค์กรอื่น รวมทั้งจากต่างประเทศ หรือองค์การระหว่างประเทศ และเงินหรือทรัพย์สินที่มีผู้อุทิศให้ ค่าธรรมเนียม ค่าบํารุง ค่าตอบแทน ค่าบริการ หรือรายได้จากการดําเนินกิจการต่าง ๆ ตามวัตถุประสงค์ และดอกผลหรือรายได้จากเงินทรัพย์สินขององค์การบริหารไนท์ซาฟารี (องค์การมหาชน)
4. กําหนดให้มีคณะกรรมการองค์การบริหารไนท์ซาฟารี ประกอบด้วย ประธานกรรมการ ซึ่งคณะรัฐมนตรีแต่งตั้งจากผู้มีความรู้ความเชี่ยวชาญ กรรมการโดยตําแหน่ง จํานวน 3 คน ได้แก่ ปลัดกระทรวงมหาดไทย ปลัดกระทรวงทรัพยากรธรรมชาติและสิ่งแวดล้อม และปลัดกระทรวงการท่องเที่ยวและกีฬา กรรมการผู้ทรงวุฒิ จํานวนไม่เกิน 6 คน ซึ่งคณะรัฐมนตรีแต่งตั้งจากผู้มีความรู้ความเชี่ยวชาญ และให้ผู้อํานวยการองค์การบริหารไนท์ซาฟารี เป็นกรรมการและเลขานุการ
5. กําหนดให้คณะกรรมการฯ มีหน้าที่และอํานาจควบคุมดูแลโดยทั่วไปซึ่งกิจการและการดําเนินงานขององค์การบริหารไนท์ซาฟารี (องค์การมหาชน) เพื่อให้เป็นไปตามวัตถุประสงค์ที่กําหนดไว้ รวมทั้งให้มีหน้าที่และอํานาจต่าง ๆ เช่น กําหนดนโยบายการบริหารงานและการจัดหาทุน อนุมัติงบประมาณประจําปี รายงานการเงิน แผนการลงทุน และการดําเนินโครงการออกระเบียบ ข้อบังคับ ประกาศ และข้อกําหนดขององค์การบริหารไนท์ซาฟารี (องค์การมหาชน) ให้ความเห็นชอบในการกําหนดค่าธรรมเนียม ค่าบํารุง ค่าตอบแทน และค่าบริการในการดําเนินกิจการขององค์การบริหารไนท์ซาฟารี (องค์การมหาชน)
6. กําหนดให้เมื่อองค์การบริหารไนท์ซาฟารี (องค์การมหาชน) ดําเนินการครบ 5 ปี นับแต่วันที่พระราชกฤษฎีกามีผลใช้บังคับ ให้สํานักงาน ก.พ.ร. จัดให้มีการประเมินความคุ้มค่าตามตัวชี้วัดและเป้าหมายที่ได้รับเห็นชอบจากคณะกรรมการพัฒนาและส่งเสริมองค์การมหาชน หากพิจารณาเห็นว่าไม่คุ้มค่าในการจัดตั้ง ให้สํานักงาน ก.พ.ร. เสนอรัฐมนตรีผู้รักษาการ (นายกรัฐมนตรี) เพื่อยุบเลิกและโอนถ่ายภารกิจไปให้หน่วยงานอื่น
7. กําหนดบทเฉพาะกาล ให้มีการโอนบรรดากิจการ ทรัพย์สิน สิทธิ หนี้ ภาระผูกพันงบประมาณ และรายได้ของสํานักงานพัฒนาพิงคนคร (องค์การมหาชน) ที่มีอยู่ในวันก่อนวันที่พระราชกฤษฎีกานี้มีผลใช้บังคับไปเป็นขององค์การบริหารไนท์ซาฟารี (องค์การมหาชน) และให้เจ้าหน้าที่และลูกจ้างของสํานักงานพัฒนาพิงคนคร (องค์การมหาชน) ที่ประสงค์จะปฏิบัติงานในองค์การบริหารไนท์ซาฟารี (องค์การมหาชน) ต่อไป แสดงความจํานงภายใน 30 วัน นับแต่วันที่พระราชกฤษฎีกามีผลใช้บังคับ โดยให้เจ้าหน้าที่หรือลูกจ้างที่ไม่ประสงค์จะปฏิบัติงานในองค์การบริหารไนท์ซาฟารี (องค์การมหาชน) หรือไม่ได้รับการคัดเลือกให้ปฏิบัติงานในองค์การบริหารไนท์ซาฟารี (องค์การมหาชน) มีสิทธิได้รับค่าตอบแทนการเลิกจ้างและเงินช่วยเหลือเยียวยาตามที่คณะรัฐมนตรีกําหนด
7. เรื่อง ร่างประกาศกระทรวงมหาดไทย เรื่อง การให้ใช้บังคับผังเมืองรวมจังหวัดสุราษฎร์ธานี พ.ศ. .... (แก้ไขเพิ่มเติมกฎกระทรวงให้ใช้บังคับผังเมืองรวมจังหวัดสุราษฎร์ธานี พ.ศ. 2560)
คณะรัฐมนตรีมีมติเห็นชอบร่างประกาศกระทรวงมหาดไทย เรื่อง การให้ใช้บังคับผังเมืองรวมจังหวัดสุราษฎร์ธานี พ.ศ. .... (แก้ไขเพิ่มเติมกฎกระทรวงให้ใช้บังคับผังเมืองรวมจังหวัดสุราษฎร์ธานี พ.ศ. 2560) ตามที่กระทรวงมหาดไทยเสนอ และให้ดําเนินการต่อไปได้ และให้กระทรวงมหาดไทยรับความเห็นของกระทรวงเกษตรและสหกรณ์ กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงพลังงาน กระทรวงสาธารณสุข และสํานักงานสภาพัฒนาการเศรษฐกิจและสังคมแห่งชาติ ไปพิจารณาดําเนินการต่อไปด้วย
ทั้งนี้ ร่างประกาศที่กระทรวงมหาดไทยเสนอ เป็นการแก้ไขเปลี่ยนแปลง การใช้ประโยชน์ที่ดินประเภทที่โล่งเพื่อการรักษาคุณภาพสิ่งแวดล้อม (สีฟ้า) บริเวณหมายเลข 6.5 และบริเวณหมายเลข 6.7 บางส่วน (เฉพาะพื้นที่บนแผ่นดิน) ให้เป็นที่ดินประเภทชนบทและเกษตรกรรม (สีเขียว) ได้แก่ บริเวณหมายเลข 3.2/1 หมายเลข 3.8/1 หมายเลข 3.10/1 หมายเลข 3.11/1 และหมายเลข 3.13/1 การแก้ไขเพิ่มเติมข้อกําหนดการใช้ประโยชน์ที่ดินประเภทชนบทและเกษตรกรรมในข้อ 8 วรรคสอง (9) โดยเพิ่มเงื่อนไขในการประกอบอุตสาหกรรมให้มีระยะห่างจากแนวชายฝั่งตามสภาพธรรมชาติของทะเลไม่น้อยกว่า 50 เมตร และเพิ่มประเภท ชนิด และจําพวกของโรงงานที่ห้ามประกอบกิจการเฉพาะบริเวณที่ได้แก้ไขเพิ่มเติมอีก จํานวน 22 ลําดับ 49 ประเภท ในบัญชีท้ายกฎกระทรวงให้ใช้บังคับผังเมืองรวมจังหวัดสุราษฎร์ธานี พ.ศ. 2560 เช่น โรงงานทําซีเมนต์ ปูนขาว หรือปูนปลาสเตอร์ เนื่องจากการประกอบกิจการโรงงานอุตสาหกรรมบางประเภท เช่น อุตสาหกรรมอาหาร อุตสาหกรรมประมง อุตสาหกรรมต่อเรือ อาจส่งผลกระทบต่อสิ่งแวดล้อม ดังนั้น เพื่อรักษาบริเวณ (สีเขียวบางส่วน) ที่เป็นแนว ป่าชายเลน จึงต้องกําหนดห้ามกระกอบอุตสาหกรรมบางประเภท ซึ่งกระทรวงมหาดไทยได้ดําเนินการตามขั้นตอนที่กําหนดไว้ในพระราชบัญญัติการผังเมือง พ.ศ. 2562 และคณะกรรมการผังเมืองได้มีมติเห็นชอบด้วยแล้ว
สาระสําคัญของร่างประกาศ
แก้ไขเพิ่มเติมกฎกระทรวงให้ใช้บังคับผังเมืองรวมจังหวัดสุราษฎร์ธานี พ.ศ. 2560 โดยแก้ไขเปลี่ยนแปลงการใช้ประโยชน์ที่ดินประเภทที่โล่งเพื่อการรักษาคุณภาพสิ่งแวดล้อม (สีฟ้า) บริเวณหมายเลข 6.5 และบริเวณหมายเลข 6.7 บางส่วน (เฉพาะพื้นที่บนแผ่นดิน) ให้เป็นที่ดินประเภทชนบทและเกษตรกรรม (สีเขียว) ได้แก่ บริเวณหมายเลข 3.2/1 หมายเลข 3.8/1 หมายเลข 3.10/1 หมายเลข 3.11/1 และหมายเลข 3.13/1 การแก้ไขเพิ่มเติมข้อกําหนดการใช้ประโยชน์ที่ดินประเภทชนบทและเกษตรกรรมในข้อ 8 วรรคสอง (9) โดยเพิ่มเงื่อนไขในการประกอบอุตสาหกรรมให้มีระยะห่างจากแนวชายฝั่งตามสภาพธรรมชาติของทะเลไม่น้อยกว่า 50 เมตร และเพิ่มประเภท ชนิด และจําพวกของโรงงานที่ห้ามประกอบกิจการเฉพาะบริเวณที่ได้แก้ไขเพิ่มเติมอีก จํานวน 22 ลําดับ 49 ประเภท ในบัญชีท้ายกฎกระทรวงให้ใช้บังคับผังเมืองรวมจังหวัดสุราษฎร์ธานี พ.ศ. 2560
กฎกระทรวงให้ใช้บังคับผังเมืองรวม
จังหวัดสุราษฎร์ธานี พ.ศ. 2560 (ฉบับเดิม)
ร่างประกาศกระทรวงมหาดไทย
เรื่อง การให้ใช้บังคับผังเมืองรวม
จังหวัดสุราษฎร์ธานี พ.ศ. .... (ฉบับแก้ไข)
แผนผังกําหนดการใช้ประโยชน์ที่ดิน (ผังสี)
บริเวณ 6.5 บริเวณ 6.7 ที่ดินประเภทที่โล่งเพื่อการรักษาคุณภาพสิ่งแวดล้อม (สีฟ้า) ได้แก่ บริเวณ 3.2 บริเวณ 3.8 บริเวณ 3.10 บริเวณ 3.11 และบริเวณ 313
บริเวณ 6.5 บริเวณ 6.7 (เฉพาะพื้นที่บนแผ่นดิน) ให้เป็นที่ดินประเภทชนบท และเกษตรกรรม (สีเขียว) ได้แก่ บริเวณ 3.2 บริเวณ 3.8 บริเวณ 3.10 บริเวณ 3.11 บริเวณ 313 (แก้ไขสี)
ข้อกําหนด
ข้อ 5 การใช้ประโยชน์ที่ดินตามแผนผัง กําหนดการใช้ประโยชน์ที่ดินตามที่ได้จําแนกประเภทท้ายกฎกระทรวงนี้ ให้เป็นไปดังต่อไปนี้
ฯลฯ
(3) ที่ดินในบริเวณหมายเลข 3.1 ถึงหมายเลข 3.31 ที่กําหนดไว้เป็นสีเขียว ให้เป็นที่ดินประเภทชนบทและเกษตรกรรม
ข้อ 8 ที่ดินประเภทชนบทและเกษตรกรรมให้ใช้ประโยชน์ที่ดินเพื่อเกษตรกรรมหรือเกี่ยวข้องกับเกษตรกรรม การอยู่อาศัย พาณิชยกรรม สถาบันการศึกษา สถาบันศาสนา สถาบันราชการ การสาธารณูปโภคและสาธารณูปการ สําหรับการใช้ประโยชน์ที่ดินเพื่อกิจการอื่น ให้มีที่ว่างไม่น้อยกว่าร้อยละสามสิบของแปลงที่ดินที่ยื่นขออนุญาต
ข้อ 5 การใช้ประโยชน์ที่ดินตามแผนผังกําหนดการใช้ประโยชน์ที่ดินตามที่ได้จําแนกประเภทท้ายกฎกระทรวงนี้ ให้เป็นไปดังต่อไปนี้
ฯลฯ
(3) ที่ดินในบริเวณหมายเลข 3.1 ถึงหมายเลข 3.2/1 หมายเลข 3.3 ถึงหมายเลข 3.8/1 หมายเลข 3.9 ถึงหมายเลข 3.10/1 หมายเลข 3.11 หมายเลข 3.11/1 หมายเลข 3.12 ถึงหมายเลข 3.13/1 และหมายเลข 3.14 ถึงหมายเลข 3.31 ที่กําหนดไว้เป็นสีเขียว ให้เป็นที่ดินประเภทชนบทและเกษตรกรรม
ข้อ 8 ที่ดินประเภทชนบทและเกษตรกรรม
ให้ใช้ประโยชน์ที่ดินเพื่อเกษตรกรรมหรือเกี่ยวข้องกับเกษตรกรรม การอยู่อาศัย
พาณิชยกรรม สถาบันการศึกษา สถาบันศาสนา สถาบันราชการ การสาธารณูปโภคและสาธารณูปการ สําหรับการใช้ประโยชน์ที่ดินเพื่อกิจการอื่น ให้มีที่ว่างไม่น้อยกว่าร้อยละสามสิบของแปลงที่ดินที่ยื่นขออนุญาต
ข้อกําหนด
ฯลฯ
(9) ฯลฯ
การประกอบอุตสาหกรรมที่มีพื้นที่ประกอบการทั้งหมดรวมกันเกิน 10,000 ตารางเมตร เว้นแต่ในบริเวณระยะ 1,000 เมตร จากริมเขตทางหลวงแผ่นดินหมายเลข 41 ทางหลวงแผ่นดิน หมายเลข 44 และทางหลวงแผ่นดินหมายเลข 401 และที่ดินในบริเวณหมายเลข 3.28 ให้ดําเนินการได้ โดยอาคารแต่ละหลังต้องมีขนาดไม่เกิน 10,000 ตารางเมตร และอยู่ห่างจากริมเขตทางหลวงแผ่นดินหมายเลข 41 ทางหลวงแผ่นดินหมายเลข 44 และทางหลวงแผ่นดินหมายเลข 401 ไม่น้อยกว่า 20 เมตร และอยู่ห่างจากริมฝั่งตามสภาพธรรมชาติของแม่น้ํา ลําคลอง หรือ แหล่งน้ําสาธารณะไม่น้อยกว่า 50 เมตร
ฯลฯ
(9) ฯลฯ
การประกอบอุตสาหกรรมที่มีพื้นที่ประกอบการทั้งหมดรวมกันเกิน 10,000 ตารางเมตร เว้นแต่ในบริเวณระยะ 1,000 เมตร จากริมเขตทางหลวงแผ่นดินหมายเลข 41 ทางหลวงแผ่นดิน หมายเลข 44 และทางหลวงแผ่นดินหมายเลข 401 และที่ดินในบริเวณหมายเลข 3.28 ให้ดําเนินการได้ โดยอาคารแต่ละหลังต้องมีขนาดไม่เกิน 10,000 ตารางเมตร และอยู่ห่างจากริมเขตทางหลวงแผ่นดินหมายเลข 41 ทางหลวงแผ่นดินหมายเลข 44 และทางหลวงแผ่นดินหมายเลข 401 ไม่น้อยกว่า 20 เมตร และอยู่ห่างจากริมฝั่งตามสภาพธรรมชาติของแม่น้ํา ลําคลอง หรือ แหล่งน้ําสาธารณะไม่น้อยกว่า 50 เมตร สําหรับที่ดินในบริเวณหมายเลข 3.2/1 หมายเลข 3.8/1 หมายเลข 3.10/1 หมายเลข 3.11/1 และหมายเลข 3.131 ให้มีระยะห่างจากแนวชายฝั่งตามสภาพธรรมชาติของทะเลไม่น้อยกว่า 50 เมตร
ประเภท ชนิด และจําพวกของโรงงานที่ห้ามประกอบกิจการท้ายประกาศกระทรวงมหาดไทย
- เพิ่มประเภท ชนิด และจําพวกของโรงงานที่ห้ามประกอบกิจการเฉพาะบริเวณที่ได้แก้ไขเพิ่มเติมอีก จํานวน 22 ลําดับ 49 ประเภท
รายการประกอบแผนผังการใช้ประโยชน์ที่ดิน
การใช้ประโยชน์ที่ดินใน 3. รายการ 3.2/1 รายการ 3.8/1 รายการ 3.10/1 รายการ 3.11/1 รายการ 3.13/1 และใน 6. รายการ 6.5 รายการ 6.7 ให้เป็นไปตามที่กําหนดดังต่อไปนี้
3. ที่ดินในบริเวณหมายเลข 3.1 ถึงหมายเลข 3.2/1 หมายเลข 3.3 ถึงหมายเลข 3.8/1 หมายเลข 3.9 ถึงหมายเลข 3.10/1 หมายเลข 3.11 หมายเลข 3.11/1 หมายเลข 3.12 ถึงหมายเลข 3.13/1 และหมายเลข 3.14 ถึงหมายเลข 3.31 ที่กําหนดไว้เป็นสีเขียว ให้เป็นที่ดินประเภทชนบทและเกษตรกรรมมีรายการดังต่อไปนี้
3.2 ด้านเหนือฯ
ฯลฯ
3.8 ด้านเหนือฯ
ฯลฯ
3.10 ด้านเหนือฯ
ฯลฯ
3.11 ด้านเหนือฯ
ฯลฯ
3.13 ด้านเหนือฯ
ฯลฯ
6.5 ด้านเหนือ จดแนวเขตผังเมืองรวมด้านเหนือ ซึ่งเป็นเส้นแบ่งเขตการปกครองระหว่างจังหวัดสุราษฎร์ธานีกับจังหวัดชุมพร
ด้านตะวันออก จดเส้นขนานระยะ 1,000 เมตร กับแนวชายฝั่งอ่าวไทย
ด้านใต้ จดเส้นตั้งฉากกับแนวชายฝั่งอ่าวไทย ที่จุดซึ่งหลักเขตเทศบาลตําบลพุมเรียง ฝั่งตะวันออก และเส้นแบ่งเขตการปกครองระหว่างตําบลตะกรบกับตําบลทุ่ง
ด้านตะวันตก จดทางหลวงแผ่นดินหมายเลข 4112 ฟากตะวันออก เส้นแบ่งเขตการปกครองระหว่างตําบลวังกับตําบลท่าชนะ คลองท่าม่วงฝั่งใต้ และแนวชายฝั่งอ่าวไทย
6.7 ด้านเหนือ จดเส้นตั้งฉากแนวชายฝั่งอ่าวบ้านดอน ที่จุดซึ่งแนวเขตป่าสงวนแห่งชาติป่าเลนน้ําเค็มท่าฉาง บรรจบแนวชายฝั่งอ่าวบ้านดอนไปทางทิศตะวันออกเฉียงใต้ จนจบเส้นขนานระยะ 1,000 เมตร กับแนวชายฝั่งเกาะ สมุย
ด้านตะวันออก จดแนวเขตผังเมืองรวมด้านตะวันออก ซึ่งเป็นเส้นแบ่งเขตการปกครองระหว่างจังหวัดสุราษฎร์ธานีกับจังหวัดนครศรีธรรมราช
ด้านใต้ จดแนวชายฝั่งอ่าวไทย แนวเขตป่าสงวนแห่งชาติ ป่าเลนดอนสัก คลองครามฝั่งตะวันตก เส้นแบ่งเขตการปกครองระหว่างอําเภอดอนสักกับอําเภอกาญจนดิษฐ์ ทางหลวงแผ่นดินหมายเลข 4177 ฟากเหนือและฟากตะวันตกเขตเทศบาลตําบลกาญจนดิษฐ์ ระหว่าง หลักเขตที่ 3 หลักเขตที่ 2 หลักเขตที่ 1 กับหลักเขตที่ 6 ทางหลวงแผ่นดินหมายเลข 401 ฟากเหนือ เส้นตั้งฉากกับทางหลวงแผ่นดินหมายเลข 401 ฟากเหนือ ที่จุดซึ่งอยู่ห่างจากทางหลวงแผ่นดินหมายเลข 401 บรรจบกับทางหลวงแผ่นดินหมายเลข 4233 ไปทางทิศตะวันออกตามแนวทางหลวงแผ่นดินหมายเลข 401 เป็นระยะ 4,360 เมตร เส้นขนานระยะ 1,000 เมตร กับศูนย์กลางทางหลวงแผ่นดินหมายเลข 401 เขตเทศบาลตําบลท่าทองใหม่ ระหว่างหลักเขตที่ 3 หลักเขตที่ 2 กับหลักเขตที่ 1 คลองท่าทอง ฝั่งตะวันออก แม่น้ําพุนพิน ฝั่งตะวันตก และทางหลวงชนบท สฎ. 2007 ฟากเหนือ
ด้านตะวันตก จดทางหลวงแผ่นดินหมายเลข 4112 ฟากตะวันออก คลองท่าเคย ฝั่งใต้ และแนวเขตป่าสงวนแห่งชาติ ป่าเลนน้ําเค็มท่าฉาง
3.2/1 ด้านเหนือ จดเส้นแบ่งเขตการปกครองระหว่างตําบลวังกับตําบลท่าชนะ และคลองท่าม่วง ฝั่งใต้
ด้านตะวันออก จดแนวชายฝั่งอ่าวไทย
ด้านใต้ จดเขตเทศบาลตําบลพุมเรียงระหว่างหลักเขตที่ 3 กับหลักเขตที่ 2 ทางหลวงแผ่นดินหมายเลข 4223 ฟากตะวันออก แนวเขตป่าสงวนแห่งชาติ ป่าทุ่งใสไช คลองพุมเรียงฝั่งตะวันออก และเส้นแบ่งเขตการปกครองระหว่างตําบลตะกรบกับตําบลทุ่ง
ด้านตะวันตก จดทางหลวงแผ่นดินหมายเลข 4112 ฟากตะวันออก
3.8/1 ด้านเหนือ จดแนวชายฝั่งอ่าวบ้านดอน
ด้านตะวันออก จดแนวเขตป่าสงวนแห่งชาติป่าเลนดอนสักและคลองคราม ฝั่งตะวันตก
ด้านใต้ จดเส้นแบ่งเขตการปกครองระหว่างอําเภอดอนสักกับอําเภอกาญจนดิษฐ์
ด้านตะวันตก จดเส้นแบ่งเขตการปกครองระหว่างอําเภอดอนสักกับอําเภอกาญจนดิษฐ์
3.10/1 ด้านเหนือ จดแนวชายฝั่งอ่าวบ้านดอน
ด้านตะวันออก จดเส้นแบ่งเขตการปกครองระหว่างอําเภอกาญจนดิษฐ์กับอําเภอดอนสัก
ด้านใต้ จดทางหลวงแผ่นดินหมายเลข 4177 ฟากเหนือและฟากตะวันตก
ด้านตะวันตก จดเขตเทศบาลตําบลกาญจนดิษฐ์ ระหว่างเขตที่ 3 กับหลักเขตที่ 2
3.11/1 ด้านเหนือ จดคลองท่าเคย ฝั่งใต้แนวเขตป่าสงวนแห่งชาติ ป่าเลนน้ําเค็มท่าฉางและแนวชายฝั่งอ่าวบ้านดอน
ด้านตะวันออก จดแม่น้ําพุนพิน ฝั่งตะวันตก
ด้านใต้ จดทางหลวงชนบท สฎ. 2007 ฟากเหนือ
ด้านตะวันตก จดทางหลวงแผ่นดินหมายเลข 4112 ฟากตะวันออก
3.13/1 ด้านเหนือ จดแนวชายฝั่งอ่าวบ้านดอน
ด้านตะวันออก จดเขตเทศบาลตําบลกาญจนดิษฐ์ ระหว่างหลักเขตที่ 1 กับหลักเขตที่6
ด้านใต้ จดทางหลวงแผ่นดินหมายเลข 401 ฟากเหนือ เส้นตั้งฉากกับทางหลวงแผ่นดินหมายเลข 401 ฟากเหนือ ที่จุดซึ่งอยู่ห่างจากทางหลวงแผ่นดินหมายเลข 401 บรรจบกับทางหลวงแผ่นดินหมายเลข 4213 ไปทางทิศตะวันออกตามแนวทางหลวงแผ่นดินหมายเลข 401 เป็นระยะ 4,360 เมตร เส้นขนานระยะ 1,000 เมตร กับศูนย์กลางทางหลวงแผ่นดินหมายเลข 401 เขตเทศบาลตําบลท่าทองใหม่ระหว่างหลักเขตที่ 3 หลักเขตที่ 2 กับหลักเขตที่ 1
ด้านตะวันตก จดคลองท่าทอง ฝั่งตะวันออก
ที่ดินในบริเวณหมายเลข 6.1 ถึงหมายเลข 6.8 ที่กําหนดไว้เป็นสีฟ้า ให้เป็นที่ดินประเภทที่โล่ง เพื่อการรักษาคุณภาพสิ่งแวดล้อม มีรายการดังต่อไปนี้
6.5 ด้านเหนือ จดแนวเขตผังเมืองรวมด้านเหนือ ซึ่งเป็นเส้นแบ่งเขตการปกครองระหว่างจังหวัดสุราษฎร์ธานีกับจังหวัดชุมพร
ด้านตะวันออก จดเส้นขนานระยะ 1,000 เมตร กับแนวชายฝั่งอ่าวไทย
ด้านใต้ จดเส้นตั้งฉากกับแนวชายฝั่งอ่าวไทย หลักเขตที่ 3 บรรจบแนวชายฝั่งอ่าวไทย
ด้านตะวันตก จดแนวชายฝั่งอ่าวไทย
6.7 ด้านเหนือ จดเส้นตั้งฉากกับแนวชายฝั่งอ่าวบ้านดอน ที่จุดซึ่งแนวเขตป่าสงวนแห่งชาติ ป่าเลนน้ําเค็มท่าฉาง บรรจบกับแนวชายฝั่งอ่าวบ้านดอนไปทางทิศตะวันออกเฉียงใต้ จนบรรจบกับเส้นขนาน ระยะ 1,000 เมตร กับแนวชายฝั่งอ่าวบ้านดอน เส้นขนานระยะ 1,000 เมตร กับแนวชายฝั่งอ่าวบ้านดอน เส้นขนานระยะ 1,000 เมตร กับแนวชายฝั่งอ่าวไทย และเกาะน้อย
ด้านตะวันออก จดแนวเขตผังเมืองรวมด้านตะวันออก ซึ่งเป็นเส้นแบ่งเขตการปกครองระหว่างจังหวัดสุราษฎร์ธานีกับจังหวัดนครศรีธรรมราช
ด้านใต้ จดแนวชายฝั่งอ่าวไทยและแนวชายฝั่งอ่าวบ้านดอน
ด้านตะวันตก จดแนวเขตป่าสงวนแห่งชาติ ป่าเลนน้ําเค็มท่าฉาง
8. เรื่อง ร่างกฎกระทรวงค่ารักษาพยาบาลที่ให้นายจ้างจ่าย (ฉบับที่ ..) พ.ศ. ....
คณะรัฐมนตรีมีมติเห็นชอบร่างกฎกระทรวงค่ารักษาพยาบาลที่ให้นายจ้างจ่าย (ฉบับที่ ..) พ.ศ. .... ตามที่กระทรวงแรงงาน (รง.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้ และให้กระทรวงแรงงานรับความเห็นของกระทรวงการคลังสํานักงานสภาพัฒนาการเศรษฐกิจและสังคมแห่งชาติ และสํานักงบประมาณ ไปพิจารณาดําเนินการต่อไปด้วย
ทั้งนี้ รง. เสนอว่า
1. กฎกระทรวงค่ารักษาพยาบาลที่ให้นายจ้างจ่าย พ.ศ. 2563 ซึ่งออกโดยอาศัยอํานาจตามความในพระราชบัญญัติเงินทดแทน พ.ศ. 2537 และที่แก้ไขเพิ่มเติมกําหนดหลักเกณฑ์ วิธีการ และเงื่อนไขกรณีลูกจ้างประสบอันตรายหรือเจ็บป่วย (1) ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นแต่ไม่เกิน 50,000 บาท (2) กรณีค่ารักษาพยาบาลที่ให้นายจ้างจ่ายดังกล่าวไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นเพิ่มขึ้นไม่เกิน 100,000 บาท สําหรับการประสบอันตรายหรือเจ็บป่วยของลูกจ้าง รวม 7 ลักษณะ1
2. รง. พิจารณาแล้วเห็นว่า โดยที่กฎกระทรวงตามข้อ 1. ยังไม่สอดคล้องกับสภาพการณ์ทางเศรษฐกิจและสังคมที่เปลี่ยนแปลงไป และเพื่อเป็นการบรรเทาความเดือดร้อนและภาระค่าใช้จ่ายของลูกจ้าง จึงได้ยกร่างกฎกระทรวงค่ารักษาพยาบาลที่ให้นายจ้างจ่าย (ฉบับที่ ..) พ.ศ. .... เพื่อกําหนดอัตราค่ารักษาพยาบาลที่ให้นายจ้างจ่าย จากเดิม 50,000 บาท เป็น 65,000 บาท2 และแก้ไขลักษณะการบาดเจ็บรุนแรงของศีรษะ จากเดิม บาดเจ็บรุนแรงของศีรษะและต้องได้รับการผ่าตัดเปิดกะโหลกศีรษะ เป็น บาดเจ็บอย่างรุนแรงของศีรษะ เนื่องจากในปัจจุบันมีวิธีการรักษาด้วยวิธีการอื่นที่ไม่ใช่การผ่าตัดเปิดกะโหลกศีรษะ เช่น การเจาะกะโหลกศีรษะเพื่อระบายเลือดและน้ําในสมองออก หรือการรักษาด้วยยาอาจมีค่าใช้จ่ายสูงได้ หากต้องมีการสังเกตอาการในห้องดูแลผู้ป่วยหนัก (Intensive Care Units หรือ ICU) เป็นระยะเวลานาน วงเงิน 50,000 บาท อาจจะไม่เพียงพอ และให้ครอบคลุมผู้ป่วยที่มีการบาดเจ็บจนเกิดภาวะไม่รู้สึกตัว หรืออัมพาตที่มีค่าใช้จ่ายสูงสามารถเข้าหลักเกณฑ์ตามกฎกระทรวงข้อนี้ได้ เช่น อาการบาดเจ็บที่มีลักษณะ หรือการรักษา ดังต่อไปนี้
2.1 การบาดเจ็บอย่างรุนแรงของศีรษะจนไม่สามารถประกอบกิจวัตรประจําวันตามปกติเกินว่า 20 วัน
2.2 กรณีศีรษะบาดเจ็บรุนแรง แต่อาจไม่ต้องผ่าตัด หรือไม่อาจผ่าตัดได้ เช่น กะโหลกศีรษะแตกจนมีเลือดออกในช่องสมอง บางรายอาจผ่าตัดไม่ได้หรือไม่ต้องผ่าตัด
2.3 กรณีตกจากที่สูงมีเลือดคั่งในสมองแต่ไม่ต้องผ่าตัดนอนรักษาในห้องดูแลผู้ป่วยหนัก (Intensive Care Units หรือ ICU) จํานวน 3 คืน มีเลือดออกในช่องท้องและไม่ต้องผ่าตัด ซี่โครงหักหลายซี่มีเลือดในช่องอกเล็กน้อย หายใจขัดเล็กน้อยไม่ผ่าตัด กรณีนี้เบิกได้ 50,000 บาท เนื่องจากไม่เข้าหลักเกณฑ์ที่จะได้รับค่ารักษาพยาบาลเพิ่มขึ้น
3. ในคราวประชุมคณะกรรมการกองทุนเงินทดแทน ครั้งที่ 2/2564 เมื่อวันที่ 15 กุมภาพันธ์ 2564 และ ครั้งที่ 4/2564 เมื่อวันที่ 13 สิงหาคม 2564 ที่ประชุมได้มีมติเห็นชอบในหลักการร่างกฎกระทรวงตามข้อ 2.
4. ร่างกฎกระทรวงในเรื่องนี้คาดว่านายจ้างจะได้รับผลกระทบที่จะต้องจ่ายเงินสมทบตามค่าประสบการณ์ที่เพิ่มขึ้นและมีผลกระทบต่อสถานะของกองทุนเงินทดแทน และได้ดําเนินการตามมาตรา 7 และมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 การปรับเพิ่มวงเงินค่ารักษาพยาบาลดังกล่าวเป็นการคุ้มครองลูกจ้างในการได้รับค่ารักษาพยาบาลตามความเหมาะสมแก่อันตรายหรือความเจ็บป่วยเป็นการบรรเทาความเดือดร้อนและภาระค่าใช้จ่ายของลูกจ้าง คาดว่าจะมีผลกระทบต่อสถานะของกองทุนเงินทดแทนที่เพิ่มขึ้น ประมาณการรายจ่ายในส่วนของค่ารักษาพยาบาลระหว่างปี 2566-2567 ประมาณ 2,207,090,000 บาท (สองพันสองร้อยเจ็ดล้านเก้าหมื่นบาท)
สาระสําคัญของร่างกฎกระทรวง
เป็นการแก้ไขเพิ่มเติมกฎกระทรวงค่ารักษาพยาบาลที่ให้นายจ้างจ่าย พ.ศ. 2563 เพื่อปรับอัตราค่ารักษาพยาบาลที่ให้นายจ้างจ่ายประกันสังคม จากเดิม “50,000 บาท” เป็น “65,000 บาท” และ แก้ไขลักษณะการประสบอันตรายหรือเจ็บป่วยของลูกจ้างที่นายจ้างต้องจ่ายเพิ่มขึ้น แต่ไม่เกิน 100,000 บาทกรณีการบาดเจ็บรุนแรงของศีรษะ เพื่อให้สอดคล้องกับสภาพการณ์ทางเศรษฐกิจและสังคมที่เปลี่ยนแปลงไป และเพื่อเป็นการบรรเทาความเดือดร้อนและภาระค่าใช้จ่ายของลูกจ้าง ซึ่งคาดว่าจะส่งผลกระทบต่อนายจ้างที่จะต้องจ่ายเงินสมทบตามค่าประสบการณ์เพิ่มขึ้น รวมทั้งสถานะของกองทุนเงินทดแทน
____________________
1ลักษณะการประสบอันตรายหรือเจ็บป่วยของลูกจ้างที่นายจ้างต้องจ่ายค่ารักษาพยาบาลเพิ่มขึ้นแต่ไม่เกิน 100,000 บาท ได้แก่ (1) บาดเจ็บอย่างรุนแรงของอวัยวะภายในหลายส่วนและต้องได้รับการผ่าตัดแก้ไข (2) บาดเจ็บอย่างรุนแรงของกระดูกหลายแห่งและต้องได้รับการผ่าตัดแก้ไข (3) บาดเจ็บอย่างรุนแรงของศีรษะและต้องได้รับการผ่าตัดเปิดกะโหลกศีรษะ (4) บาดเจ็บอย่างรุนแรงของกระดูกสันหลัง ไขสันหลัง หรือรากประสาท (5) ประสบภาวะที่ต้องผ่าตัดต่ออวัยวะที่ยุ่งยากซึ่งต้องใช้วิธีจุลศัลยกรรม (6) ประสบอันตรายจากไฟไหม้ น้ําร้อนลวก ความร้อน ความเย็น สารเคมี รังสี ไฟฟ้า หรือระเบิด จนถึงขั้นสูญเสียผิวหนังลึกถึงหนังแท้ตั้งแต่ร้อยละยี่สิบห้าของพื้นที่ผิวของร่างกาย และ (7) ประสบอันตรายหรือเจ็บป่วยอย่างอื่นซึ่งรุนแรงหรือเรื้อรัง ตามที่รัฐมนตรีประกาศกําหนด
2 ในการคิดคํานวณอัตราจาก 50,000 บาท เป็น 65,000 บาท คํานวณจากข้อมูลค่ารักษาพยาบาลจากแพทย์และการวิเคราะห์จาก นักคณิตศาสตร์ประกันภัยของกองทุนเงินทดแทน และพิจารณาจากรายการค่าธรรมเนียมแพทย์เป็นตัวคํานวณปรับเพิ่มอัตราดังกล่าว
9. เรื่อง ร่างพระราชกฤษฎีกาให้มีการเลือกตั้งสมาชิกสภาผู้แทนราษฎร จังหวัดระยอง เขตเลือกตั้งที่ 3 แทนตําแหน่งที่ว่าง พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาให้มีการเลือกตั้งสมาชิกสภาผู้แทนราษฎร จังหวัดระยอง เขตเลือกตั้งที่ 3 แทนตําแหน่งที่ว่าง พ.ศ. .... ซึ่งสํานักงานคณะกรรมการกฤษฎีกาได้ตรวจพิจารณาแล้ว ตามที่สํานักงานคณะกรรมการการเลือกตั้งเสนอ
ทั้งนี้ เนื่องด้วยตําแหน่งสมาชิกสภาผู้แทนราษฎรจังหวัดระยอง เขตเลือกตั้งที่ 3 ว่างลงซึ่งมาตรา 105 วรรคหนึ่ง (1) ของรัฐธรรมนูญแห่งราชอาณาจักรไทย บัญญัติว่า ในกรณีที่ตําแหน่งสมาชิกสภาผู้แทนราษฎรที่มาจากการเลือกตั้งแบบแบ่งเขตเลือกตั้งว่างลงเพราะเหตุอื่นใด นอกจากถึงคราวออกตามอายุของสภาผู้แทนราษฎร หรือเมื่อมีการยุบสภาผู้แทนราษฎร ให้ดําเนินการตราพระราชกฤษฎีกาเพื่อจัดให้มีการเลือกตั้งสมาชิกสภาผู้แทนราษฎรขึ้นแทนตําแหน่งที่ว่างภายในสี่สิบห้าวันนับแต่วันที่ตําแหน่งนั้นว่าง เว้นแต่อายุของสภาผู้แทนราษฎรจะเหลืออยู่ไม่ถึงหนึ่งร้อยแปดสิบวัน จึงจําเป็นต้องตราพระราชกฤษฎีกานี้
สาระสําคัญของร่างพระราชกฤษฎีกา
ให้มีการเลือกตั้งสมาชิกสภาผู้แทนราษฎรจังหวัดระยอง เขตเลือกตั้งที่ 3 แทนตําแหน่งที่ว่าง
10. เรื่อง ร่างพระราชกฤษฎีกากําหนดพื้นที่ทดลองเพาะปลูกและสกัดสารสําคัญจากฝิ่น และกําหนดพื้นที่ทดลองเพาะปลูกและสกัดสารสําคัญจากพืชเห็ดขี้ควาย เพื่อประโยชน์ในการศึกษาวิจัย พ.ศ. ....
คณะรัฐมนมีมติอนุมัติหลักการร่างพระราชกฤษฎีกากําหนดพื้นที่ทดลองเพาะปลูกและสกัดสารสําคัญจากฝิ่น และกําหนดพื้นที่ทดลองเพาะปลูกและสกัดสารสําคัญจากพืชเห็ดขี้ควายเพื่อประโยชน์ในการศึกษาวิจัย พ.ศ. .... ตามที่กระทรวงยุติธรรม (ยธ.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของกระทรวงการอุดมศึกษา วิทยาศาสตร์ วิจัยและนวัตกรรม ไปประกอบการพิจารณาด้วย แล้วดําเนินการต่อไปได้ และให้กระทรวงยุติธรรมรับความเห็นของกระทรวงมหาดไทย สํานักงานตํารวจแห่งชาติ และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ ร่างพระราชกฤษฎีกาที่กระทรวงยุติธรรมเสนอ มีสาระสําคัญเป็นการกําหนดพื้นที่ทดลองเพาะปลูกและสกัดสารสําคัญจากฝิ่นและเห็ดขี้ควาย เพื่อประโยชน์ในการศึกษาวิจัย รวมทั้งกําหนดมาตรการควบคุมและตรวจสอบการเพาะปลูกและสารสําคัญจากพืชดังกล่าว โดยอาศัยอํานาจในมาตรา 175 ของรัฐธรรมนูญแห่งราชอาณาจักรไทยและมาตรา 55 แห่งประมวลกฎหมายยาเสพติด ซึ่งบัญญัติให้ในกรณีที่คณะกรรมการ ป.ป.ส. เห็นสมควรเพื่อประโยชน์ในการศึกษาวิจัย การลดอันตรายจากการใช้ยาเสพติด และการป้องกันปราบปราม และแก้ไขปัญหายาเสพติด จะกําหนดพื้นที่เพื่อดําเนินการศึกษาทดลองเพาะปลูกพืชที่เป็นยาเสพติด ผลิตและทดสอบเกี่ยวกับยาเสพติดได้ ให้ตราเป็นพระราชกฤษฎีกา โดยกําหนดพื้นที่วิทยาลัยป้องกันและปราบปรามยาเสพติดระหว่างประเทศ สํานักงาน ป.ป.ส. ตําบลเวียง อําเภอเชียงแสน จังหวัดเชียงราย เป็นพื้นที่ปลูกฝิ่นและเพาะเห็ดขี้ควาย เพื่อดําเนินการศึกษาวิจัย พื้นที่องค์การเภสัชกรรม 2 แห่ง ได้แก่ กรุงเทพมหานคร และปทุมธานี เป็นพื้นที่ทดลองสกัดมอร์ฟีนจากพืชฝิ่นเพื่อประโยชน์ในทางการแพทย์ และเพิ่มเติมพื้นที่ทดลองเพาะเห็ดขี้ควายเพื่อการศึกษาวิจัยให้ครอบคลุมทั้ง 4 ภูมิภาคในพื้นที่ของสถาบันการศึกษาที่มีความพร้อม ทั้งนี้ เพื่อให้ประเทศไทยมีการศึกษาวิจัยการนําพืชฝิ่น หรือเห็ดขี้ควาย ไปใช้ประโยชน์ทางการแพทย์ที่เป็นยาเพื่อใช้ในการบําบัดรักษาผู้ป่วยมะเร็ง ยาต้านการซึมเศร้า หรือผู้ป่วยที่จําเป็นอื่น ภายใต้มาตรการควบคุม และลดการนําเข้ายาประเภทมอร์ฟีนจากต่างประเทศในอนาคต
สาระสําคัญของร่างพระราชกฤษฎีกา
กําหนดพื้นที่ทดลองเพาะปลูกและสกัดสารสําคัญจากฝิ่นและเห็ดขี้ควายเพื่อประโยชน์ในการศึกษาวิจัย รวมทั้งกําหนดมาตรการควบคุมและตรวจสอบการเพาะปลูก และสารสําคัญจากพืชดังกล่าว
เรื่อง
สาระสําคัญ
1. การกําหนดพื้นที่ทดลองเพาะปลูกและสารสําคัญที่ได้จากฝิ่น
 การกําหนดพื้นที่ทดลองเพาะปลูกและสกัดสารสําคัญจากฝิ่น
- กําหนดให้พื้นที่บางส่วนของวิทยาลัยป้องกันและปราบปรามยาเสพติดระหว่างประเทศ สํานักงาน ป.ป.ส. ตําบลเวียง อําเภอเชียงแสน จังหวัดเชียงราย เป็นพื้นที่ทดลองเพาะปลูกพืชฝิ่น เพื่อประโยชน์ในการศึกษาวิจัย
 กําหนดให้พื้นที่ขององค์การเภสัชกรรม ดังต่อไปนี้ เป็นพื้นที่ทดลองสกัดสารสําคัญจากพืชฝิ่น เพื่อประโยชน์ในการศึกษาวิจัย
(1) อาคารสถาบันวิจัยและพัฒนา องค์การเภสัชกรรม เลขที่ 75/1 ถนนพระรามที่ 6 แขวงทุ่งพญาไท เขตราชเทวี กรุงเทพมหานคร
(2) อาคารฝ่ายสมุนไพรและเภสัชเคมีภัณฑ์ องค์การเภสัชกรรม (สาขาธัญบุรี) เลขที่ 138 หมู่ที่ 4 ถนนรังสิต - นครนายก ตําบลบึงสนั่น อําเภอธัญบุรี จังหวัดปทุมธานี
2. การกําหนดพื้นที่ทดลองเพาะปลูกและสกัดสารสําคัญจากพืชเห็ดขี้ควาย
 การกําหนดพื้นที่ทดลองเพาะปลูกและสกัดสารสําคัญจากพืชเห็ดขี้ควาย
- กําหนดให้พื้นที่บางส่วนของวิทยาลัยป้องกันและปราบปรามยาเสพติดระหว่างประเทศ สํานักงาน ป.ป.ส. ตําบลเวียง อําเภอเชียงแสน จังหวัดเชียงราย เป็นพื้นที่ทดลองเพาะปลูกพืชฝิ่น เพื่อประโยชน์ในการศึกษาวิจัย
 กําหนดให้พื้นที่ของมหาวิทยาลัย ดังต่อไปนี้ เป็นพื้นที่ทดลองเพาะปลูกและสกัดสารสําคัญจากพืชเห็ดขี้ควาย
(1) มหาวิทยาลัยเกษตรศาสตร์
(ก) อาคารทวี ญาณสุคนธ์ (SCL) คณะวิทยาศาสตร์
(ข) อาคารปฏิบัติการวิจัยกลางและอาคารอุตสาหกรรมเกษตร 3 สถาบันค้นคว้าและพัฒนาผลิตผลทางการเกษตรและอุตสาหกรรมเกษตร
(ค) อาคารภาควิชาจุลชีววิทยา - ภาควิชาพันธุศาสตร์ คณะวิทยาศาสตร์
(ง) อาคารภาควิชาสัตววิทยา คณะวิทยาศาสตร์
(2) มหาวิทยาลัยขอนแก่น
(ก) หมวดพืชผัก สาขาพืชสวน คณะเกษตรศาสตร์
(ข) อาคาร AG07 ชั้น 4 สาขาวิชาโรคพืชและกีฏวิทยา คณะเกษตรศาสตร์
(ค) อาคารศูนย์สัตว์ทดลองภาคตะวันออกเฉียงเหนือ คณะแพทยศาสตร์
(ง) อาคารสถานปฏิบัติการเภสัชกรรมการผลิต คณะเภสัชวิทยา
(จ) อาคารอุทยานวิทยาศาสตร์ มหาวิทยาลัยขอนแก่น
(3) มหาวิทยาลัยนเรศวร
(ก) โรงพยาบาลมหาวิทยาลัยนเรศวร คณะแพทยศาสตร์
(ข) ห้อง MD 346 ภาควิชาชีวเคมี คณะวิทยาศาสตร์การแพทย์
(ค) อาคาร 4 คณะเภสัชศาสตร์
(ง) อาคารสถานสัตว์ทดลองเพื่อการวิจัย มหาวิทยาลัยนเรศวร
(4) มหาวิทยาลัยพายัพ
ในพื้นที่อาคารวิวรณ์ สํานักบริการวิชาการและวิจัย
(5) มหาวิทยาลัยแม่โจ้
(ก) อาคาร 60 ปี แม่โจ้ (ศูนย์บริการวิชาการด้านวิทยาศาสตร์และเทคโนโลยี) คณะวิทยาศาสตร์
(ข) อาคาร Pilot plat คณะวิศวกรรมและอุตสาหกรรมเกษตร
(ค) อาคารจุฬาภรณ์ (ห้องปฏิบัติการเทคโนโลยีชีวภาพทางพืช) คณะวิทยาศาสตร์
(ง) อาคารโรงเรือน คณะฟาร์มมหาวิทยาลัย
(จ) อาคารวิศวกรรม ห้อง 400 คณะวิศวกรรมและอุตสาหกรรมเกษตร
(ฉ) อาคารศูนย์ความเป็นเลิศด้านนวัตกรรมทางการเกษตรสําหรับบัณฑิตผู้ประกอบการคณะวิทยาศาสตร์
(ช) อาคารศูนย์วิจัยและพัฒนาเกษตรธรรมชาติ คณะฟาร์มมหาวิทยาลัย
(ซ) อาคารสาขาพืชผัก คณะผลิตกรรมการเกษตร
(6) มหาวิทยาลัยสงขลานครินทร์
(ก) อาคารพรีคลินิก ห้องเตรียมชิ้นเนื้อ / ห้องวิจัย 2 (PR116) คณะวิทยาศาสตร์
(ข) อาคารพรีคลินิก ห้องปฏิบัติการทางเภสัชวิทยา 1 (PR126) คณะวิทยาศาสตร์
(ค) อาคารพรีคลินิก ห้องปฏิบัติการทางเภสัชวิทยา 4 (PR230) คณะวิทยาศาสตร์
(ง) อาคารโรงเพาะปลูก คณะวิทยาศาสตร์
(จ) อาคารสถานสัตว์ทดลองภาคใต้ คณะวิทยาศาสตร์
(7) มหาวิทยาลัยเทคโนโลยีราชมงคลพระนคร
ในพื้นที่อาคารคณะวิทยาศาสตร์และเทคโนโลยี คณะวิทยาศาสตร์และเทคโนโลยี
3. การกําหนดมาตรการควบคุมการเพาะปลูกฝิ่น
 กําหนดให้เลขาธิการ ป.ป.ส. หรือผู้ที่ได้รับมอบหมายเป็นผู้รับผิดชอบและควบคุมการดําเนินการทดลองเพาะปลูกฝิ่นเพื่อส่งต่อให้องค์การเภสัชกรรมสกัดสารสําคัญ เพื่อประโยชน์ทางการวิจัยในเขตพื้นที่ที่กําหนด โดยต้องมีมาตรการควบคุม ดังต่อไปนี้
(1) ที่มาของพืชฝิ่นที่จะเพาะปลูก ต้องได้รับอนุญาตตามประมวลกฎหมายยาเสพติด หรือรับอนุญาตให้นําไปใช้ประโยชน์ ตามระเบียบคณะกรรมการป้องกันและปราบปรามยาเสพติด ว่าด้วยการตรวจรับการตรวจพิสูจน์ การเก็บรักษา การทําลาย การนําไปใช้ประโยชน์ และการรายงานยาเสพติด พ.ศ. 2565
(2) สถานที่เพาะปลูก
(ก) จัดให้มีป้ายแสดงไว้ในที่เปิดเผยเห็นได้ง่าย
(ข) จัดทําแนวเขตพื้นที่เพาะปลูกที่มีความมั่นคงแข็งแรงและเห็นได้ซัด
(ค) แสดงแเบบแปลนของตัวอาคาร ชั้นโรงเรียน หรือแปลงเพาะปลูกกลางแจ้ง
(ง) การเข้าออกพื้นที่ต้องสามารถป้องกันการเข้าถึงจากบุคคลภายนอกที่ไม่เกี่ยวข้องได้
(3) การรักษาความปลอดภัย
- ต้องมีการติดกล้อง CCTV และจัดเก็บข้อมูลเป็นเวลาไม่น้อยกว่า 180 วัน
- การควบคุมการเข้าถึงของบุคคลภายนอก กําหนดสิทธิบุคคลผู้มีสิทธิเข้าออก กรณีฝิ่นถูกโจรกรรม สูญหาย หรือถูกทําลาย ต้องแจ้งให้สถานีตํารวจในพื้นที่ทราบโดยเร็ว
(4) สถานที่เก็บฝิ่น
- ต้องแยกเป็นสัดส่วน และจัดเก็บในที่ซึ่งมั่นคงแข็งแรง และมีกุญแจใส่ไว้ หรือเครื่องหมายป้องกันอย่างอื่นที่มีสภาพเท่าเทียมกัน
(5) การขนส่ง
(ก) แจ้งกําหนดการขนส่งพืชฝิ่น ไปยังพื้นที่สกัด โดยทําเป็นหนังสือต่อผู้ว่าราชการจังหวัดต้นทางและปลายทางไม่น้อยกว่า 7 วัน ก่อนการขนส่ง
(ข) จัดให้มียานพาหนะที่มีระบบป้องกันการสูญหาย การเข้าถึง และการมองเห็นจากบุคคลภายนอก
(ค) จัดให้มีภาชนะบรรจุพืชฝิ่นที่มีการปิดผนึกหรือระบบนิรภัยป้องกันมิให้มีการเข้าถึงพืชฝิ่นในระหว่างการขนส่งได้โดยง่ายจนกระทั่งขนส่งไปถึงผู้รับ
(ง) จัดให้มีผู้รับผิดชอบควบคุมการขนส่งและรักษาความปลอดภัยอย่างน้อยสองคน
4. การกําหนดมาตรการควบคุมการเพาะปลูกพืชเห็ดขี้ควาย
 กําหนดให้เลขาธิการ ป.ป.ส. หรือผู้ที่ได้รับมอบหมายเป็นผู้รับผิดชอบและควบคุมการดําเนินการทดลองเพาะพืชเห็ดขี้ควายเพื่อส่งต่อให้สถาบันการศึกษาสกัดสารสําคัญ เพื่อประโชน์ทางการวิจัยในเขตพื้นที่ที่กําหนด
- กําหนดให้นํามาตรการควบคุมการเพาะปลูกพืชฝิ่น มาใช้บังคับกับการควบคุมการเพาะปลูกพืชเห็ดขี้ควายด้วยโดยอนุโลม
5. การกําหนดมาตรการควบคุมการสกัดสารสําคัญจากฝิ่น
 กําหนดให้ผู้อํานวยการองค์การเภสัชกรรมหรือผู้ได้รับมอบหมาย
เป็นผู้รับผิดชอบ และควบคุมการดําเนินการสกัดสารสําคัญจากพืชฝิ่นเพื่อประโยชน์ในการศึกษาวิจัย
- กําหนดมาตรการควบคุมการสกัดสารสําคัญจากพืชฝิ่นในเรื่องต่างๆ เช่น สถานที่สกัดต้องจัดทําป้ายระบุว่าเป็นสถานที่สกัดพืชฝุ่นตามพระราชกฤษฎีกานี้ แสดงแบบแปลนอาคาร จัดให้มีประตูเข้าออกที่มีความมั่นคงแข็งแรง การรักษาความปลอดภัย ต้องมีการติดตั้งกล้อง CCTV และจัดเก็บข้อมูลไว้ เป็นระยะเวลาไม่น้อยกว่า 180 วัน เป็นต้น
6. มาตรการควบคุมการเพาะปลูกและสารสกัดสําคัญจากพืชเห็ดขี้ควายของสถาบันการศึกษา
- กําหนดให้อธิการบดีหรือผู้ได้รับมอบหมาย เป็นผู้รับผิดชอบ
และควบคุมการดําเนินการทดลองเพาะปลูกและสกัดสารสําคัญจาก
พืชเห็ดขี้ควาย ของสถาบันการศึกษาเพื่อประโยชน์ในการศึกษาวิจัย
- กําหนดให้นํามาตรการควบคุมการเพาะปลูกพืชฝิ่น และมาตรการควบคุมการดําเนินการสกัดสารสําคัญ มาใช้บังคับกับการควบคุมการเพาะปลูกและสกัดสารสําคัญจากพืชเห็ดขี้ควายด้วยโดยอนุโลม
- กําหนดให้สถาบันการศึกษาที่เข้าร่วมโครงการ พึงระมัดระวัง และหลีกเลี่ยงมิให้นิสิตหรือนักศึกษาที่ยังไม่บรรลุนิติภาวะเข้ามามีส่วนเกี่ยวข้องในการศึกษาวิจัยดังกล่าว เว้นแต่มีเหตุผลและความจําเป็นที่ไม่สามารถหลีกเลี่ยงได้ โดยสถาบันการศึกษาจะต้องแจ้งและขอความยินยอมจากผู้ปกครองของนิสิตหรือนักศึกษาด้วย
- ให้สถาบันการศึกษารายงานความคืบหน้าผลการศึกษาวิจัยการทดลองเพาะปลูกและสกัดสารสําคัญจากพืชเห็ดขี้ควายให้เลขาธิการคณะกรรมการป้องกันและปราบปรามยาเสพติดทราบทุก 6 เดือน
เศรษฐกิจ-สังคม
11. เรื่อง ผลการพิจารณารายงานการพิจารณาศึกษา เรื่อง ข้อเสนอแนะเชิงนโยบายในการแก้ไขปัญหากรณีนักบินไทยว่างงานและการส่งเสริมเพื่อสร้างโอกาสให้นักบินไทยสามารถไปทํางานต่างประเทศได้ ของคณะกรรมาธิการการแรงงาน วุฒิสภา
คณะรัฐมนตรีรับทราบผลการพิจารณารายงานการพิจารณาศึกษา เรื่อง ข้อเสนอแนะเชิงนโยบายในการแก้ไขปัญหากรณีนักบินไทยว่างงานและการส่งเสริมเพื่อสร้างโอกาสให้นักบินไทยสามารถไปทํางานต่างประเทศได้ ของคณะกรรมาธิการการแรงงาน วุฒิสภา ตามที่กระทรวงแรงงานเสนอ และแจ้งให้สํานักงานเลขาธิการวุฒิสภาทราบต่อไป
สาระสําคัญ
กระทรวงแรงงานได้เสนอผลการพิจารณารายงานการพิจารณาศึกษา เรื่อง ข้อเสนอแนะเชิงนโยบายในการแก้ไขปัญหากรณีนักบินไทยว่างงานเละการส่งเสริมเพื่อสร้างโอกาสให้นักบินไทยสามารถไปทํางานต่างประเทศได้ ของคณะกรรมาธิการการแรงงาน วุฒิสภา ซึ่งสรุปผลการพิจารณาได้ดังนี้ ข้อเสนอแนะเร่งด่วน ในส่วนของการสํารวจข้อมูลความต้องการ (Demand) ของธุรกิจการบิน หน่วยงานที่เกี่ยวข้องได้ดําเนินการสํารวจข้อมูลดังกล่าวแล้ว และได้ดําเนินการจัดทําแผนพัฒนาแรงงานและประสานงานการฝึกอาชีพในอุตสาหกรรมการบินและโลจิสติกส์ ระหว่างปี พ.ศ. 2565-2570 รวมทั้งได้วิเคราะห์สาเหตุและผลกระทบต่อการว่างงาน ในส่วนของส่งเสริมการพัฒนาความรู้ทักษะด้านอื่น ๆ ให้แก่นักบินทุกระดับนั้น กระทรวงแรงงานได้จัดทําหลักสูตรที่เชื่อมโยงสู่การจ้างงาน (job-ready training programme) เช่น หลักสูตรการซ่อมและบํารุงรักษาอากาศยานซึ่งไม่มีนักบิน (โดรน) รวมทั้งสํานักงานการบินพลเรือนแห่งประเทศไทยได้มีนโยบายปรับปรุงกฎเกณฑ์การพัฒนาระบบการฝึกอบรมนักบินตามแนวทางขององค์การความปลอดภัยด้านการบินแห่งสหภาพยุโรป (EASA) ในส่วนของการกําหนดมาตรการในการตรวจสอบการทํางานของคนต่างด้าว กระทรวงคมนาคมได้กําหนดเงื่อนไขมาตรฐานแนบท้ายใบอนุญาตประกอบกิจการการบินพลเรือนสําหรับผู้ประกอบการรายใหม่ตั้งแต่ปี พ.ศ. 2564 กําหนดให้ผู้ได้รับใบอนุญาตใช้นักบินสัญชาติไทย ในส่วนของมาตรการในการรักษาศักย์นักบิน (Pilot Proficiency) หรือการรักษาใบอนุญาตของนักบิน (Pilot licensed) นั้น ปัจจุบันสํานักงานการบินพลเรือนแห่งประเทศไทยได้มีมาตรการดังกล่าวแล้ว อย่างไรก็ตามมาตรการดังกล่าวอาจส่งผลให้ประสบการณ์และความชํานาญของนักบินลดลง และข้อเสนอแนะเชิงนโยบายในส่วนของการจัดทําโครงการปรับมาตรฐานการบินให้สูงขึ้นตามแนวทางขององค์การความปลอดภัยด้านการบินแห่งสหภาพยุโรป (Europe aviation safety agency : EASA) ตลอดจนมาตรฐานความปลอดภัยอื่นนั้น สํานักงานการบินพลเรือนแห่งประเทศไทยอยู่ระหว่างการจัดทํานโยบายการพัฒนาบุคลากรและการพัฒนาระบบกฎหมายลําดับรองด้านความปลอดภัยการบินพลเรือนที่สอดคล้องกับมาตรฐาน EASA โดยคาดว่าจะใช้บังคับได้ในปี พ.ศ. 2565 ในส่วนของการประสานความร่วมมือกับต่างประเทศทั้งในระดับพหุภาคีและทวิภาคี สํานักงานการบินพลเรือนแห่งประเทศไทยได้ร่วมมือกับหน่วยงานต่างประเทศหลายระดับ เช่น เข้าร่วมโครงการรวมตัวทางเศรษฐกิจระดับภูมิภาคอาเซียนจากสหภาพยุโรปเพิ่มเติม (ARISE Plus) ในส่วนของกําหนดแนวนโยบายการพัฒนาเพื่อเป็นศูนย์กลาง (Hub) ด้านการบินในภูมิภาคอาเซียนนั้น เช่น จัดตั้งศูนย์พัฒนาฝีมือแรงงานธุรกิจการบินสํานักงานการบินพลเรือนแห่งประเทศไทยพร้อมให้การสนับสนุนในด้านมาตรฐานผู้ประจําหน้าที่และคําแนะนําเกี่ยวกับการประกอบอาชีพสําคัญในอุตสาหกรรมการบิน ในส่วนของการมีมาตรการบังคับเพื่อให้โรงเรียนการบินกําหนดหลักสูตรให้ผู้เรียนมีคุณสมบัติครบถ้วนตามความต้องการของสายการบิน สํานักงานการบินพลเรือนแห่งประเทศไทยอยู่ระหว่างพัฒนาหลักเกณฑ์ที่กําหนดให้โรงเรียนการบินใช้หลักสูตรที่มีมาตรฐานเป็นที่ยอมรับในระดับสากล ในส่วนของการกําหนดหลักเกณฑ์ในการรับผู้ที่มีความสนใจเข้ารับการฝึกอบรมร่วมกันระหว่างสายการบิน โรงเรียนการบิน และสถาบันการศึกษา สํานักงานการบินพลเรือนแห่งประเทศไทยได้กําหนดหลักเกณฑ์คุณสมบัติของผู้เข้ารับการฝึกอบรมในสถาบันฝึกอบรมด้านการบินตามมาตรฐานขององค์การการบินพลเรือนระหว่างประเทศ (ICAO) ในส่วนของข้อเสนอในการให้หน่วยงานทางด้านวิชาชีพการบินที่เป็นองค์กรอิสระทางด้านวิชาชีพนั้น ปัจจุบันสํานักงานการบินพลเรือนแห่งประเทศไทยมีอิสระในการกําหนดมาตรฐานและการกํากับดูแลนักบินตามมาตรฐานสากลแล้ว ในส่วนของการมีนโยบายส่งเสริมการท่องเที่ยวให้มากขึ้นนั้น สํานักงานการบินพลเรือนแห่งประเทศไทยเห็นว่ามาตรการดังกล่าวจะช่วยกระตุ้นความต้องการการเดินทางทางอากาศ ทําให้เกิดการจ้างงานนักบินเพิ่มขึ้น และในส่วนของการจัดตั้ง “สภาวิชาชีพการบิน” หน่วยงานที่เกี่ยวข้องเห็นชอบข้อเสนอดังกล่าว และเห็นว่าสภาวิชาชีพการบินควรครอบคลุมทุกกลุ่มบุคลากร เช่น นักบิน พนักงานอํานวยการบิน ช่างซ่อมบํารุงอากาศยาน วิศวกร เป็นต้น
12. เรื่อง รายงานผลการพิจารณาตามข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. .... ของวุฒิสภา
คณะรัฐมนตรีมีมติรับทราบรายงานผลการพิจารณาตามข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. .... ของวุฒิสภา ตามที่กระทรวงมหาดไทย (มท.) เสนอ และแจ้งให้สํานักงานเลขาธิการวุฒิสภาทราบต่อไป
เรื่องเดิม
1. สํานักงานเลขาธิการวุฒิสภา (สว.) ได้เสนอข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. .... ของวุฒิสภา มีข้อสังเกตว่า การเปิดโอกาสให้พรรคการเมืองและสมาชิกพรรคการเมืองทั้งที่เป็นหรือไม่เป็นข้าราชการการเมือง สมาชิกสภาผู้แทนราษฎร สมาชิกสภาท้องถิ่น หรือผู้บริหารท้องถิ่น ให้การสนับสนุนผู้สมัครได้ จะเป็นการเสริมสร้างความเข้มแข็งของพรรคการเมือง การมีส่วนร่วมของประชาชน และการพัฒนาการปกครองในระบอบประชาธิปไตย และมาตรา 113 ของรัฐธรรมนูญแห่งราชอาณาจักรไทย บัญญัติว่า “สมาชิกวุฒิสภาต้องไม่ฝักใฝ่หรือยอมตนอยู่ใต้อาณัติของพรรคการเมืองใดๆ” การให้สมาชิกวุฒิสภาสามารถช่วยเหลือผู้สมัครรับเลือกตั้งท้องถิ่น ซึ่งอาจสังกัดพรรคการมืองหรือมีพรรคการเมืองให้การสนับสนุนอาจสุ่มเสี่ยงที่จะเข้าข่ายฝักใฝ่พรรคการเมือง ดังนั้น จึงไม่ควรให้สมาชิกวุฒิสภามีบทบาทในการช่วยเหลือผู้สมัครรับเลือกตั้ง ตลอดจนร่างพระราชบัญญัตินี้แก้ไขปัญหาการใช้บังคับกฎหมายที่มีอยู่ ซึ่งมีความย้อนแย้งในเชิงหลักการและปัญหาในทางปฏิบัติซึ่งทําให้เกิดปัญหาในทางปฏิบัติมีการหลบเลี่ยงและเปิดโอกาสให้กระทําการในทางมิชอบ
2. คณะรัฐมนตรีได้มีมติ (24 มกราคม 2566)
2.1 รับทราบข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. .... ของวุฒิสภา ตามที่สํานักงานเลขาธิการวุฒิสภาเสนอ
2.2 ให้ มท. เป็นหน่วยงานหลักรับข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. .... ของวุฒิสภาดังกล่าว ไปพิจารณาร่วมกับสํานักงานคณะกรรมการการเลือกตั้ง (สํานักงาน กกต.) และหน่วยงานที่เกี่ยวข้อง เพื่อพิจารณาศึกษาแนวทางและความเหมาะสมของข้อสังเกตดังกล่าวและสรุปผลการพิจารณาหรือผลการดําเนินการเกี่ยวกับเรื่องดังกล่าวในภาพรวม แล้วส่งให้สํานักเลขาธิการคณะรัฐมนตรี ภายใน 30 วัน นับแต่วันที่ได้รับแจ้งคําสั่ง เพื่อนําเสนอคณะรัฐมนตรีต่อไป
ข้อเท็จจริง
มท. ได้พิจารณาศึกษาแนวทางและความเหมาะสมของข้อสังเกตของคณะกรรมาธิการวิสามัญพิจารณาร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พศ. .... ของวุฒิสภา ร่วมกับหน่วยงานที่เกี่ยวข้องตามมติคณะรัฐมนตรี (24 มกราคม 2566) แล้ว สรุปผลการพิจารณาได้ ดังนี้
ข้อสังเกตของคณะกรรมาธิการฯ
ผลการพิจารณา
 การเปิดโอกาสให้พรรคการเมืองและสมาชิกพรรคการเมือง ทั้งที่เป็นหรือไม่เป็น ข้าราชการการเมือง สมาชิกสภาผู้แทนราษฎร สมาชิกสภาท้องถิ่นหรือผู้บริหารท้องถิ่น ให้การสนับสนุนผู้สมัครได้จะเป็นการเสริมสร้างความเข้มแข็งของพรรคการเมือง การมีส่วนร่วมของประชาชนและการพัฒนาการปกครองในระบอบประชาธิปไตย
 สํานักงานคณะกรรมการสิทธิมนุษยชน (กสม.) เห็นว่า การกําหนดให้ผู้ดํารงตําแหน่งข้าราชการการเมือง สมาชิกสภาผู้แทนราษฎร สมาชิกสภาท้องถิ่น ผู้บริหารท้องถิ่น หรือเจ้าหน้าที่อื่นของรัฐ สามารถช่วยหาเสียงเลือกตั้งให้ผู้รับสมัครเลือกตั้งสมาชิกสภาท้องถิ่นหรือผู้บริหารท้องถิ่นได้โดยไม่ถือว่าเป็นการกระทําที่เป็นคุณหรือโทษแก่ผู้สมัครรับเลือกตั้งนั้นจําเป็นต้องมีหลักประกันที่ชัดเจนว่า บุคคลดังกล่าวซึ่งถือว่าเป็นเจ้าหน้าที่ของรัฐหากเข้าไปมีส่วนร่วมและรณรงค์ในการช่วยผู้สมัครหาเสียงเลือกตั้งต้องมีความโปร่งใสในบทบาทหน้าที่ของตนเอง และการใช้ทรัพยากรในการหาเสียงเลือกตั้ง กล่าวคือ ต้องไม่ใช้อํานาจในความเป็นเจ้าหน้าที่ของรัฐหรือการใช้ทรัพยากรของรัฐอันอาจเป็นการเอื้อประโยชน์ การแทรกแซงความเป็นอิสระของฝ่ายใดฝ่ายหนึ่งที่จะเป็นอุปสรรคต่อการเลือกตั้งที่บริสุทธิ์และยุติธรรม (genuine election) และมีความเห็นสอดคล้องกับหลักการที่ว่า เจ้าหน้าที่ของรัฐต้องไม่มีส่วนเกี่ยวข้องในการช่วยผู้สมัครรับเลือกตั้งหาเสียงในทางที่เป็นคุณหรือเป็นโทษ
 มาตรา 113 ของรัฐธรรมนูญแห่งราชอาณาจักรไทยบัญญัติว่า “สมาชิกวุฒิสภาต้องไม่ฝักใฝ่หรือยอมตนอยู่ใต้อาณัติของพรรคการเมืองใดๆ” การให้สมาชิกวุฒิสภาสามารถช่วยเหลือผู้สมัครรับเลือกตั้งท้องถิ่น ซึ่งอาจสังกัดพรรคการเมืองหรือมีพรรคการเมืองให้การสนับสนุนอาจสุ่มเสี่ยงที่จะเข้าข่ายฝักใฝ่พรรคการเมือง ดังนั้น จึงไม่ควรให้สมาชิกวุฒิสภามีบทบาทในการช่วยเหลือผู้สมัครรับเลือกตั้ง
 กสม. เห็นด้วยกับข้อสังเกตของคณะกรรมาธิการฯ (พระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ 2) พ.ศ. 2566 มาตรา 34 วรรคหนึ่ง มิได้บัญญัติให้สมาชิกวุฒิสภาอาจช่วยผู้สมัครในการหาเสียงเลือกตั้งได้) ทั้งนี้ ผู้ดํารงตําแหน่งเป็นข้าราชการการเมือง สมาชิกสภาผู้แทนราษฎร สมาชิกสภาท้องถิ่น ผู้บริหารท้องถิ่น หรือเจ้าหน้าที่อื่นของรัฐ ซึ่งอาจช่วยผู้สมัครในการหาเสียงเลือกตั้งได้ตามมาตรา 34 ต้องพึงระมัดระวังในการช่วยหาเสียงเลือกตั้งให้กับผู้สมัครรับเลือกตั้ง
13. เรื่อง รายงานภาวะเศรษฐกิจอุตสาหกรรมประจําเดือนพฤษภาคม 2566
คณะรัฐมนตรีมีมติรับทราบรายงานภาวะเศรษฐกิจอุตสาหกรรมประจําเดือนพฤษภาคม 2566 ตามที่กระทรวงอุตสาหกรรมเสนอ ดังนี้
สาระสําคัญ
ภาวะเศรษฐกิจอุตสาหกรรมเดือนพฤษภาคม 2566 เมื่อพิจารณาจากดัชนีผล ผลิตอุตสาหกรรม (MPI) หดตัวร้อยละ 3.1 จากช่วงเดียวกันของปีก่อน ปัจจัยหลักมาจากภาคการส่งออกที่ยังคงเปราะบาง จากผลกระทบของการชะลอตัวของเศรษฐกิจโลก อย่างไรก็ตาม เศรษฐกิจในประเทศทยอยปรับตัวดีขึ้นต่อเนื่อง โดยมีปัจจัยสนับสนุนจากภาคการท่องเที่ยวฟื้นตัวต่อเนื่อง ทําให้ความต้องการสินค้าอุตสาหกรรมในบางกลุ่มเพิ่มขึ้น โดยเฉพาะกลุ่มอาหารและเครื่องดื่ม
อุตสาหกรรมสําคัญที่ส่งผลให้ MPI เดือนพฤษภาคม 2566 หดตัวเมื่อเทียบกับ
ช่วงเดียวกันของปีก่อน คือ
1. เหล็กและเหล็กกล้า หดตัวร้อยละ 26.72 เนื่องจากผู้บริโภคมีการชะลอคําสั่งซื้อเพื่อดูแนวโน้มทิศทางราคา ประกอบกับผู้ผลิตมีการบริหารจัดการสินค้าคงคลัง จากความไม่มั่นใจในสถานการณ์ตลาด
2. Hard Disk Drive (HDD) หดตัวร้อยละ 27.72 ตามการพัฒนาเทคโนโลยีความจุทําให้ปริมาณการผลิตน้อยลง แต่ราคาต่อหน่วยสูงขึ้นตามปริมาณความจุ รวมถึงความต้องการใช้ปรับตัวลดลง นอกจากนี้ Solid State Drive (SSD) มีสัดส่วนการใช้ในอุปกรณ์ต่าง ๆ ทดแทน HDD เพิ่มมากขึ้น ซึ่งประเทศไทยยังไม่มีฐานการผลิต SSD ในประเทศ
3. เครื่องนุ่งห่ม หดตัวร้อยละ 31.55 ลดลงจากคําสั่งซื้อที่ลดลงของประเทศคู่ค้าเนื่องจากสถานการณ์ทางเศรษฐกิจโลกที่ชะลอตัว ส่งผลให้อุตสาหกรรมเสื้อผ้าเครื่องนุ่งห่มซบเซาลง รวมถึงปัจจัยเงินเฟ้อ และสงครามรัสเซีย ยูเครน ส่งผลให้ลูกค้าลดคําสั่งซื้อลง รวมถึงความใส่ใจของผู้บริโภคในประเด็นที่เกี่ยวข้องกับผลิตภัณฑ์ที่มีความยั่งยืนและความตระหนักในการรักษาสิ่งแวดล้อม ส่งผลให้ผู้บริโภคมีการปรับเปลี่ยนพฤติกรรมโดยเลือกใช้สินค้าเสื้อผ้ามือสองที่ราคาย่อมเยามากขึ้น
อุตสาหกรรมสําคัญที่ยังขยายตัวในเดือนพฤษภาคม 2566 เมื่อเทียบกับเดือนเดียวกันของปีก่อน
1. รถยนต์ ขยายตัวร้อยละ 17.54 โดยมาจากการเพิ่มขึ้นของการส่งออกเป็นสําคัญ
2. เครื่องปรับอากาศ ขยายตัวร้อยละ 12.57 จากการพัฒนาด้านเทคโนโลยีและนวัตกรรมสมัยใหม่ รวมถึงภาคอสังหาริมทรัพย์ที่มีการก่อสร้างใหม่ที่เพิ่มขึ้น ส่งผลให้มีความต้องการเครื่องปรับอากาศมากขึ้นด้วย รวมถึงการส่งออกที่ยังขยายตัวดี จากตลาดสหรัฐอเมริกา เวียดนาม และอินเดีย
14. เรื่อง ขอยกเว้นมติคณะรัฐมนตรีเพื่อดําเนินการจัดที่ดินเพื่อการอยู่อาศัยให้ชุมชน ในพื้นที่ป่าชายเลนประจําปีงบประมาณ พ.ศ. 2565
คณะรัฐมนตรีมีมติอนุมัติให้ยกเว้นมติคณะรัฐมนตรีเมื่อวันที่ 23 กรกฎาคม 2534 (เรื่อง รายงานการศึกษาสถานภาพปัจจุบันของป่าไม้ชายเลนและปะการังของประเทศไทย) วันที่ 22 สิงหาคม 2543 (เรื่อง มติคณะกรรมการนโยบายป่าไม้แห่งชาติ เรื่อง การแก้ไขปัญหาการจัดการพื้นที่ป่าชายเลน) และวันที่ 17 ตุลาคม 2543 (เรื่อง มติคณะกรรมการนโยบายป่าไม้แห่งชาติ ครั้งที่ 3/2543 เรื่อง การแก้ไขปัญหาการจัดการพื้นที่ป่าชายเลน) เพื่อดําเนินการจัดที่ดินเพื่อการอยู่อาศัยให้ชุมชนในพื้นที่ป่าชายเลน ประจําปีงบประมาณ พ.ศ. 2565 เพื่อนําที่ดินที่เป็นป่าชายเลนเนื้อที่รวม 352-0-61.51 ไร่ ไปดําเนินการจัดที่ดินเพื่อการอยู่อาศัยให้ชุมชน ตามที่กระทรวงทรัพยากรธรรมชาติและสิ่งแวดล้อม (ทส.) เสนอ
สาระสําคัญของเรื่อง
ทส. รายงานว่า
1. ที่ผ่านมา ทส. โดยกรมทรัพยากรทางทะเลและชายฝั่ง (ทช.) ได้ดําเนินการจัดที่ดินในพื้นที่ป่าชายเลนให้ชุมชนตามนโยบายรัฐบาล โดยมีผลการดําเนินงานที่ผ่านมา ดังนี้
ปีงบประมาณ พ.ศ.
ผลการดําเนินการ
2559 (มติคณะรัฐมนตรี 30 กันยายน 2558)
จัดที่ดินอําเภอเมือง อําเภอปากพนัง จังหวัดนครศรีธรรมราช จํานวน 27,000 ไร่ แบ่งเป็น
- จัดที่ดินทํากินให้ชุมชน จํานวน 11,000 ไร่
- ปลูกป่าฟื้นฟูป่าชายเลน 16,000 ไร่
ได้รับหนังสืออนุญาตเข้าทําประโยชน์ในพื้นที่ป่าสงวนแห่งชาติแล้วเนื้อที่รวม 10,979-0-69 ไร่ 695 ครัวเรือน